Ўзбекистон 13:32 / 16.10.2021 10959\n“Хабарингиз бор, жорий йилда ер муносабатларида янги давр бошланди. Очиғини айтадиган бўлсак, шу кунга қадар ердан фойдаланишда тадбиркорлар, фермерлар ва деҳқонларнинг эртанги кунга ишончи йўқ эди. Бундай ҳолатда деҳқон ер унумдорлигини ошириш, қўшилган қийматни яратиш, янги технологияларни жорий этишдан манфаатдор эмас эди. Шунинг учун ер ажратиш ва олиб қўйиш бўйича ҳокимларнинг ваколатлари бекор қилинди. Бундан буён барча ерлар фақат очиқ электрон танлов асосида ажратилади. Бу орқали Тошкент вилоятида илдиз отиб кетган коррупциявий ҳолатларга, “ер олди-сотдиси”га, ерни ўзбошимчалик билан эгаллашга барҳам берилмоқда. Ҳалигача ер сотиш бор. Камида иккита ер сотилади. Сотиб олган одам ҳам дарров шлакоблок билан ўраб олади. Нима, ернинг эгаси йўқми?\nЯнги тартиб асосида, вилоятда 14,5 минг гектар пахта ва ғалла ҳамда самарасиз боғ-токзорлар майдонлари қисқартирилиб, аҳолига 50 сотихгача узоқ муддатга ижарага берилади ва 30 мингдан ортиқ иш ўринлари яратилади. Бу майдонларда маҳсулот ишлаб чиқариш кооперация асосида ташкил қилинади. Бунинг учун 100 миллиард сўм ажратилади.\nЭнг муҳими, ишлаб чиқаришни тизимли ташкил қилган ҳолда, ҳосилдорлик пахтада 60-65 центнерга, ғаллада 80-90 центнерга етказилади. Бунинг учун, биринчи навбатда, вилоятда 30-40 йил давомида экиб келинаётган эски ғўза ва ғалла навлари юқори ҳосилдор ҳамда эрта пишар янги навларга алмаштирилади. Шунингдек, 65 минг гектар пахта ва 50 минг гектар ғалла майдонларида сув тежовчи технологиялар жорий қилинади ҳамда йилига 20 минг гектар майдонда лазерли текислаш йўлга қўйилади. Бу ишларга келгуси беш йилда жами 1 триллион сўмга яқин субсидия маблағлари ажратилади.\nЎрта Чирчиқ, Қуйи Чирчиқ, Оҳангарон, Оққўрғон, Бўка, Пскент туманларини кафолатли сув билан таъминлаш мақсадида, Оҳангарон сув омбори сиғими 100 миллион метр кубга оширилади. Шунингдек, 80 миллион доллар жалб қилиниб, 38 та насос станцияси модернизация қилинади.\nБундан ташқари, пахтачиликда механизация даражасини оширишга ҳам алоҳида эътибор қаратилади. Эсимда, пахта йиғим-терими ташкил қилишда “Тошкент технологияси” деган тажриба бўлар эди. Ўша пайтларда пахтанинг асосий қисми машиналарда териб олинган. Келгуси беш йилда бу тизим қайта тикланиб, камида 70-80 фоиз пахта ҳосили машиналар ёрдамида териб олинади. Бунда, машина терими харажатларининг 30 фоизи бюджетдан қоплаб берилади.\nИнтенсив технологияларни қўллаш ва ҳосилдорликни ошириш ҳисобига, мева-сабзавот ишлаб чиқариш ҳажми камида 2 баробар кўпайтирилади. Хусусан, Зангиота, Қибрай ва Тошкент туманларида 2 минг 700 гектар ғалла ва Юқори Чирчиқда 4 минг гектар пахта майдонлари босқичма-босқич қисқартирилиб, мева-сабзавотчилик ҳудудларига айлантирилади. Бу туманларда 50 та кластер корхоналари ташкил қилиниб, кооперация усулида экспортбоп маҳсулотлар етиштириш йўлга қўйилади.\nСабзавотчиликда энг асосий масала - уруғ тайёрлаш тизимини тўғри йўлга қўйиб олишимиз шарт. Бунинг учун, юқоридаги туманларда 200-300 гектардан ер майдонлари ажратилиб, алоҳида уруғчилик кластерлари фаолияти йўлга қўйилади.\nТошкент вилоятининг илмий салоҳиятидан тўғри фойдаланган ҳолда, вилоятдаги илмий муассасалар билан ҳамкорликда, ҳар бир кластер қошида илмий марказ ташкил этилади. Бундай кластерларга ишлаб чиқарилган уруғликни экспорт қилишга ҳам рухсат берилади.\nПаркент, Қибрай, Пскент, Юқори Чирчиқ, Янгийўл, Оҳангарон, Бўстонлиқ туманларида 50 минг гектар боғ ва токзорларнинг иқтисодий самарасиз бўлган 60 фоизи тўлиқ янгиланади. Шунингдек, янги ўзлаштириладиган ва лалми ерлар ҳисобидан ушбу туманларда 20 минг гектар майдонда интенсив боғ ва токзорлар барпо этилади.\nБоғдорчилик илмий-тадқиқот институти ва Аграр университетнинг “ин-витро” лабораторияларидан самарали фойдаланган ҳолда, Тошкент, Паркент ва Қибрай туманларида йилига 5 миллион дона мева ва ток кўчатларини етиштириш ташкил қилинади. Бунга 10 миллион доллар ажратилади”, деди президентликка номзод.\n12:00 / 05.12.2021 6658\n23:17 / 05.12.2021 1647\n22:21 / 05.12.2021 2698


Тошкентда айрим хизматлар ҳақи ошади\nЖорий йилнинг 1 октябридан Ўзбекистон пойтахтида совуқ сув ҳақи 8,4 фоизга, оқава сув тўлови эса 15,4 фоизга ошади.\n“Тошкент оқшоми” газетасининг “Сувсоз” корхонаси маълумотларига таянган ҳолда хабар қилишича, кейинги ойдан тошкентликлар совуқ сув учун аввалгидек 95 сўмдан эмас, балки 103 сўмдан, оқава сув учун эса аввалгидек 52 сўмдан эмас, балки 60 сўмдан тўлай бошлайдилар.\nЯнаги ойдан Тошкентда иссиқлик таъминоти ва иссиқ сув тўлови ҳам ошиши кутилмоқда. Эндиликда тошкентликлар иссиқлик таъминоти учун бир квадрат метрга аввалгидек 535 сўм 95 тийиндан эмас, балки 584 сўм 18 тийиндан тўлайдилар.\nИссиқ сув учун эса пойтахт аҳли октябр ойидан ҳар бир одам бошига аввалгидек 6707 сўм 12 тийиндан эмас, балки 7310 сўм 58 тийиндан тўлай бошлайдилар. Айни пайтда ҳисоблагичи бор пойтахтликлар иссиқ сувнинг бир куб метрига аввалгидек 1717 сўм 47 тийиндан эмас, балки 1871 сўм 99 тийиндан тўлайдилар.\nСўнгги бор Тошкентда совуқ ва иссиқ сув нархлари шу йилнинг апрел ойида кўтарилганди.


Ўзбекистон композиторлари ва бастакорлари уюшмаси - КОРАЛЬСКИЙ АРКАДИЙ\nСанъатшунослик фанлари номзоди, мусиқашунос Аркадий Коральский замонавий ўзбек профессионал мусиқа санъатининг ривожига ўз ҳиссасини қўшди. У педагог ва моҳир лектор сифатида Ғарбий Оврўпа рус ва ўзбек мусиқа санъати намоёндаларини тарғиб қилди. Жаҳон ва ўзбек мусиқаси тўғрисида, турли мавзуларда мақолалар ёзди, анжуманларда маърузалар ўқиди. Билимдонлик ва инсоний фазилатлари билан мусиқа жамоатчилиги орасида ҳурмат-эътиборга сазовор бўлди.\nКоральский Аркадий Яковлевич Ленинград шаҳрида 1918 йилнинг 25 декабрида туғилди. А.Коральский болалигидан фортепиано чалишни онасидан ўрганади, 1929 йили болалар мусиқа мактабининг фортепиано синфига кириб ўқийди. Ўқишни тугатгач, Аркадий М.П.Мусоргский номидаги Ленинград давлат мусиқа техникумининг мусиқа назарияси бўлимига ўқишга киради. 1941 йили А.Н.Римский-Корсаков номидаги Ленинград консерваторияси Тошкентга кўчиб келиши муносабати билан ўқишни шу ерда давом этади. А.Коральский 1946 йили консерваторияни профессор Ю.Н.Тюлин раҳбарлигида битириб, мусиқа мактабида ва ўзи ўқиган мусиқа техникумида ўқитувчи бўлиб ишлади. 1947 йилда Тошкент консерваториясига ишга таклиф этилади ва умрининг охиригача сольфеджио, гармония, полифония каби фанлардан дарс берди, юқори малакали мутахассисларни тайёрлади, илмий изланишлар олиб борди. А.Коральский 1971 йилда «Ўзбекистон композиторлари ижодида ҳамда халқ мусиқа меросида полифония» мавзусида диссертация ёқлаб санъатшунослик фанлари номзоди бўлди, 1973 йили доцент илмий унвонга тасдиқланди.\nА.Коральский Ўзбекистон композиторларининг ижодида полифониянинг ўрни масаласига асосий эътиборни қаратиб, «Ўзбекистон композиторларининг профессионал ижодида полифония», «Кантата ва оратория жанрлари Ўзбекистон композиторлари ижодида», «О некоторых элементах полифонии в узбекской народной музыке и их применение при обработках народных мелодий», «Путь в большое искусство» (М.Ашрафий хақида) илмий мақолаларни ёзади ва «Композиторы Узбекистана» (Ўзнашр. Т., 1951 й.); «Музыкальная культура сов. Узбекистана»), Ўзнашр, Тошкент 1955 й.); «О черте музыкальной культуры Узбекистана» (Тошкент 1968 й.); «Теоретические проблемы узбекской музыки» (Фан, Тошкент, 1968 й.); «Вопросы музыкознания» (2-нашр, Ўзнашр, Тошкент, 1971 й.); «История и современность» («Музыка», М., 1972 й.) тўпламларига киритади. Консерваторияда, филармонияда, ўқув юртларида, корхоналарда мусиқа санъатига оид турли мавзуларда 2000 дан ортиқ маъруза ўқиди.\nАркадий Яковлевич 1976 йили оғир касал бўлиб ётганда уни кўргани бордим. Ҳол-аҳвол сўрашганимиздан сўнг: «Мен бир воқеани сизга айтиб беришга қарор қилдим ва дунёдан кўз юмганимдан кейин ошкора қилишингиз мумкин. Чунки мен улуғ инсон Усмон Юсуповга сир сақлашга ваъда берган эдим. «... Кунлардан бирида, Ўзбекистон Марказий комитетининг биринчи котиби Усмон Юсупов 1942 йилнинг декабрида, кундузги ишларидан ҳориб, кечаси кабинетидаги радиони қўйса, шарқона симфоник мусиқа янграр экан. Мусиқани мириқиб тинглаб, ёрдамчисини чақириб «Отасига раҳмат, мен ҳозир ажойиб мусиқа тингладим. Радиога телефон қил, мусиқа муаллифини билиб, уларга айт, эртага у композиторни мукофотга ёки унвонга тавсия қилсинлар», деб вазифа берибди. Ёрдамчиси ҳам мусиқани тинглаган экан. Радиога телефон қилиб суриштирса, улуғ рус композитори Н.А.Римский-Корсаковнинг «Шаҳризода» симфоник асарини эшиттирдик, деб жавоб берибди. Ёрдамчиси Усмон Юсуповга айтайми ёки йўқми, деб иккиланиб, эсидан чиқиб кетса керак, деб ўйлабди. Анча вақт ўтгандан кейин у: «Суриштирдингми?» деб сўрабди. «Ҳа, суриштирдим. Мусиқанинг муаллифи улуғ рус композитори А.Н.Римский-Корсаков экан»,—деса, бир оз сукунатдан кейин: «Отасига раҳмат мана кўрдингми, мен ва сен ҳам дунё мусиқасидан бехабар эканмиз. Энди юзаки бўлса ҳам мусиқа тарихидан хабардор бўлишимиз даркор», — дебди. «Ленинград консерваториясининг директорига қўнғироқ қилиб айт, бирорта билимдон талабалардан бизнинг ҳузуримизга юбортирсин». П.Серебряков мени тавсия қилибди. Кечқурун мени машина келиб олиб кетди. Усмон Юсупов ва хотини самимий кутиб олишди. «Бизга мусиқа тарихи, айниқса, машҳур композиторларнинг асарлари билан оддий суҳбат қилиб таништирасиз, шу сабабли профессор домлаларни таклиф қилмадик. Сиз бизга бир ўғил сифатида хизмат қиласиз. Сизни фақат кечаси бўш вақтимда ҳайдовчи олиб келади. Менинг тириклигимда келишув ҳақида, ҳеч кимга айтмаслигингизни илтимос қиламиз”, дедилар. «Мен ваъда бердим, ҳаяжонландим бу учрашувдан. Эртасига машина келди. Дарсни улуғ рус классик композиторларининг шарқ мусиқасига муносабатлари ўз асарларида фойдаланишдан англашинишини айтдим, Н.А.Римский-Корсаковнинг «Шаҳризода»га тўхтаб, унинг хусусиятларини, мазмун-ифодасини тушунтириб, пианинода чалиб бердим ва пластинкада эшитдик. Усмон ака ва хотини жуда ҳам хурсанд бўлиб, менга омад тилашди. Шундай қилиб, бизнинг биринчи дарс-суҳбатимиз уларга маъқул келди ва 1943 йили ҳафтада икки марта учрашар эдик. 1944 йилда Ленинградга кетдим, ўқишимни битиргач, 1947 йили Тошкент консерваториясидан педагоглик ишига таклиф олдим. Яна жонажон Тошкентга келдим. Усмон ака билан учрашув дарсимиз 1949 йилга қадар давом этди. Бу инсонпарвар, довюрак, хуш-муомала, улуғ инсон менинг хотирамда абадийдир. 1966 йилда Усмон ака вафот этгани мен учун ҳам жуда оғир жудолик бўлди. Мана бугун эсга олганимдан ва сизга изҳор этганимдан мамнунман. Юрагимда сақлаб юрган гапни сизга етказганимдан хурсандман», — деб сўзни тугатди Аркадий Яковлевич.\nМусиқашунос А.Коральский ижодий педагогик ва жамоатчилик фаолияти билан замонавий ўзбек профессионал мусиқа санъати таълими ва мусиқашунослик фани ривожланишига муносиб ҳиссасини қўшди.


Эрни эр қиламан десангиз… ёхуд турмуш ўртоғингизни омадли қилиш йўллари - 19 Января 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nBrasiannerge, ceapWaisse, ReabcaoHets, Mynczoof\nГлавная » 2017 » Январь » 19 » Эрни эр қиламан десангиз… ёхуд турмуш ўртоғингизни омадли қилиш йўллари\nҲар қандай аёл эрининг топармон-тутармон, омадли ва бахтли бўлишини истайди. Зеро, оила, фарзандларнинг бахти, келажаги ва фаровонлиги шунга бевосита боғлиқ. Агар истак бўлса, буни ҳар бир аёл уддалаши мумкин.\nАёл – оиланинг қалби. Эркак ҳар қанча мустақил бўлмасин, руҳий-маънавий жиҳатдан ўз аёлига муҳтож бўлади. Шу сабабли бизда ёш қизларни оилага тайёрлаш, уларнинг маънавий хусусиятларини тарбиялашга катта эътибор қаратилган. Умуман олганда, инсонни ўзгартириш қийин. Аммо аёл истаса, турмуш ўртоғини улкан ишларга илҳомлантириши, унга мадад ва ишонч бағишлаши мумкин. Аммо қандай?\nАёл ҳеч қачон эри билан очиқдан-очиқ баҳслашмаслиги, айниқса унга «сизга ишонмайман» демаслиги керак. Кўпчилик эркаклар оиласи учун туну кун меҳнат қилишга тайёр. Улар кўп ҳолларда пул учун ҳам эмас, аёллари уларни қадрлаши, интилишларини эътироф этиши учун ҳаракат қилишади. Буни ўзлари тан олмасалар ёки англамасалар ҳам, ҳақиқат шундай. Шунинг учун эркак аёли ва фарзандлари кўз ўнгида ношуд, қўлидан иш келмайдиган бўлиб қолишни истамайди. Агар аёли уни шундай деб ўйласа ва очиқдан-очиқ бу фикрини айтса, бу эр учун ҳалокат. Эркакнинг ўзига ишониши кўп нарсани белгилайди. Аёллар эса эрларидаги ишончни собит қилишлари мумкин. Фақат эрга ишониш керак.\nЭрингизни ортидан ёмонламанг. Ишонмаслигингиз мумкин, аммо ким ортимиздан ёмонлайди, ким бизни аслида яхши кўради-ю, ким иккиюзламачилик ва тилёғламалик қилади – буларни юракдан ҳис қилиб турамиз. Эркак нима учун аёли билан чиқиша олмаслигини ўзи ҳам тушунмаслиги мумкин. Аммо ҳаммасига ғийбат сабаб. Чунки хотини уни онаси ёки дугонасига ёмонлайди. Эр эса буни ҳис этиб туради. Хуллас, жуфтингизни ортидан ҳам сизлаб, мақтаб гапиринг.\nCўзларини диққат билан тингланг. Турмуш ўртоғингизга у сизнинг ҳаётингизда муҳим инсонлигини англатинг. Хатти-ҳаракатларингиз ва ҳулқингиз билан буни тасдиқланг. Унинг ҳар бир сўзи ва қилаётган иши эътиборингизда эканини билсин. Бу эркакларга қувват ва илҳом бағишлайди.\nҲурмат билан тилга олинг. Бошқаларга у ҳақида гапирганда шунчаки «эрим» дейиш билан «дадажониси» деб аташ орасида фарқ бор. Шунингдек, унинг ўзига ҳам «фалончи ака» ёки «дадаси» дегандан кўра, баъзи-баъзида «бегим», «султоним» ё бўлмаса «хўжайин» десангиз, кўнгли кўтарилади. Сиздан нима кетди?! Айниқса, бу келажакда оила ва фарзандлар фаровонлигига фойда келтирса…\nУнутманг, сиз турмушга чиққан эркак — сизнинг тақдирингиз. Шунинг учун турмуш ўртоғингизга нисбатан ҳурмат ва меҳр-муҳаббат туйғуларини ўзингизда тарбиялашингиз керак. Қийинчиликлар, турмуш ташвишларини биргаликда енгиб ўтиш асносида бу туйғулар янада ривожланиб боради. Фақат тушуниб олинг, шу эркак сизга Яратган томонидан юборилган. Бошқа эмас, айнан сиз уни нимангиз биландир жалб этдингиз, ўзингизга ром қилдингиз. Демак, уни маҳкам ушланг.\nЖуфтингиз ғашингизни келтирса, бу туйғуни енгишга ҳаракат қилинг. Агар тил учида эрингизга ҳурмат изҳор этсангиз-у, қалбан унга яқин бўлмасангиз, буни эркаклар ҳис этишади. Ҳаммаси тескари натижа бериши мумкин.\nТасаввурни ишга солинг. Аёлларда савқи табиий (интуиция) ва туйғулар эркакларга нисбатан яхши ривожланган. Жуфтингизни уддабуррон, тадбиркор, муваффақиятли инсон сифатида тасаввур этинг. Кўрасиз, бу албатта ҳақиқатга айланади. Бордию эрингизни ношуд, қўлидан иш келмайдиган, бекорчи, бир умр шу аҳволда қолиб кетадиган ҳолатда тасаввур этсангиз, шундай бўлади ҳам. Демак, ҳаммаси ўзингизга боғлиқ.\nСабрли бўлинг. Инсоннинг ички сифатлари унинг атрофдагилар билан муносабатларини белгилайди. Ҳаммасидан ҳам худбинлик ва ғазаб ёмон. Бир неча дақиқалик ғазабга берилиш энг уйғун муносабатларни ҳам расво қилиши мумкин.\nНорозиликка барҳам беринг. Бу туйғуни ҳатто ўзингиз ҳам тан олмаслигингиз мумкин, аммо у сизни ичдан емиради. Буни атрофдагилар — фарзандларингиз ва турмуш ўртоғингиз ҳис этишади. Болалар «онам мени яхши кўрмас экан», деган хаёлга бора бошлайди. Турмуш ўртоғингиз эса сизни «ношукур, заҳар» деб ўйлайди. Билиб қўйинг, бузғунчи туйғуни яшириш эмас, у билан курашиш ва енгиш керак.\nМуваффақият нима дегани?\nОилангизнинг тинчи ва фаровонлиги сизнинг бу саволга қандай жавоб беришингизга кўп жиҳатдан боғлиқ. Эрингизга ёрдам беришни исташингизнинг ўзи кифоя эмас. Буни тўғри амалга ошира билиш ҳам керак. Бугунги кунда кўпчилик муваффақиятни пул, ҳокимият ва яна бошқа моддий кўрсаткичлар билан ўлчайдиган бўлиб қолган. Муваффақиятни бундай тушуниш нотўғри. Эрингиз ишлаб топаётган пулнинг миқдоридан ҳам кўра, уни қандай йўл билан топаётгани ва эвазига нималарни қурбон қилаётгани муҳимроқ. Балки турмуш ўртоғингиз кўп пул топмас, аммо бу унинг омадсизлигидан далолат эмас. Ҳеч ким насибадан ортиғига эга бўла олмайди. Бордию сизнинг қистовларингиз билан кўпроқ пул топишга уриниб кетса, бундан унинг бошқа жиҳатлари — масалан, соғлиғи ёки оилангизнинг хотиржамлиги зарар кўриши мумкин. Доно аёл буни тушуниши керак.\nҚайсидир маънода эркак ва аёл муваффақиятни турлича тушунишади. Бу табиий. Рисоладаги аёл учун муваффақият бу: бўлажак фарзандлари учун яхши ота топиш, оила қўрғонини барпо этиш, уйни шинам ва файзли тутиш. Рисоладаги эркак учун эса: яхши амал, яхши машина ва яхши хотин. «Пешана битта бўлади», дейишади. Балки сиз ўзингизни қониқтирмаётган эр билан ажрашиб, бошқасига тегиш орқали масалани ҳал этмоқчи бўларсиз. Аммо биринчи турмушда учраган муаммолар сизни кейин ҳам тарк этмайди, аксинча, қайта-қайта йўлингиздан чиқаверади.\nСўнгги пайтларда эркакларнинг жамиятдаги мавқеи сусайиб, оила ва рўзғор ташвишини кўпроқ аёллар ўз зиммаларига олаётгани ҳақида эшитиб турамиз. Ҳаётда ҳамма нарса бўлиши мумкин. ҳар бир оиланинг ўз пасту-баланди, илиқ-совуғи бўлади. Аммо унутмаслик керакки, аёл учун оила ва фарзандлар манфаати доим биринчи ўринда туради. Фарзандингиз бетоб бўлиб турса, ҳеч қандай карьера сизни бахтли қила олмайди.\nОлайлик, аёл жамиятда, илмда, ишда ўзини кўрсатгиси келади, унда шунга нисбатан қобилият ва истак бор. Истак кучли бўлса, у албатта амалга ошади. Ҳаёт бунинг учун сабаб ҳам тақдим этади. Бундай аёлларнинг эрлари бетоб ёки ишсиз бўлиши мумкин. Шунда улар рўзғор ташвишларини ўз зиммаларига олишларига тўғри келади. Ёки уларнинг эрлари ғамхўрлик ва моддий мададга муҳтож инсон, масалан, ижодкор шахс ёки илм кишиси бўлади мумкин. Хуллас, қандай эркакка дуч келиш ҳам аёлнинг феъли ва энергетикасига боғлиқ.\nБаъзи аёллар нолиб қолишади: «Эрим ишдан бўшамайди, оиласи учун вақт тополмайди»… Албатта, бунинг яхши тарафлари кам. Аммо турмуш ўртоғингиз вазир бўлса, албатта, унинг болалар билан шахмат ўйнаб ўтиришга вақти бўлмайди. Эркак киши учун иш жуда муҳим, аммо оилага ҳам вақт ажратиш керак. Чунки инсоннинг асосий вазифаси ҳам, мақсади ҳам зурриёт қолдириш ва уларга меҳр беришдир. Бундан муҳимроқ иш бўлиши мумкин эмас. Кўпинча ота-оналарининг эътиборидан маҳрум ўсган болалар тажовузкор бўлиб қолишади ёки ўз ота-оналари билан тил топиша олишмайди. Унутманг, болаларга меҳр керак!\nКатегория: Foydali maslahatlar / Полезны советы | Просмотров: 283 | Добавил: Sherlaruz.CoM | Рейтинг: 0.0/0


..:: ISLOM.UZ ::.. - Салим қалб\n«Салим» Ислом сўзи билан ўзакдош бўлиб, «касаллик ва нуқсонлардан ҳоли» деган маънони англатади.\nСалим қалб соҳиби бўлиш учун, аввало, Қуръони каримда баён қилинган мўминлик сифатларига мувофиқ ҳаёт кечириш лозим.\nҲазрати Оиша (р.а.) онамиздан: «Аллоҳ Расулининг ахлоқлари қандай эди?» деб сўралганида: «Ул зотнинг ахлоқлари Қуръон эди», деб жавоб бердилар. Иккинчидан, «салим қалб»ни инсонларга зарар берувчи нарсалардан саломат қалб деб шарҳласа ҳам бўлади. Ҳадиси шарифда Пайғамбар (с.а.в.): «Ҳақиқий мусулмон унинг тили ва қўлидан бошқа мусулмонлар саломат бўлган кишидир», деб марҳамат қиладилар. Демак, мусулмон киши қўли ва тили билан бошқага зарар бермайди.\n«Қалби салим» бирикмаси Қуръони карим да икки ўринда зикр қилинади.\n«У кунда на молу давлат ва на бола-чақа фойда бермас. Аллоқ хузурига тоза дил билан келган кишиларгагина (фойда берур)» (Шуаро, 88-89-оятлар мазмуни).\nБу оятда «салим қалб» бирикмаси Иброҳим (а.с.) тилларидан айтилган. Саффот сурасининг 84-оятида ҳам Иброҳим (а.с.) ҳақларида: «Зсланг, у Парвардигорига тоза дил - қалби салим билан келди», дейилади.\nДарҳақиқат, Ҳазрати Иброҳим (а.с.) кўп пайғамбарлар отаси эдилар. Ҳазрати пайғамбаримиз Муҳаммад (с.а.в.): «Мен Иброҳимга ўхшайман» («Сиҳоҳи ситта» 17-ж, 281-бет), деб марҳамат қилганлар.\nБинобарин, салим қалб куфр, тараддуд ва ширкдан саломат қалбдир. Қалбида ҳатто куфр сояси бўлган киши ҳам салим қалб соҳиби бўла олмайди. Баъзилар: «Менинг қалбим пок, мен инсонларни яхши кўраман, улар учун фойдали иш қилишга ҳаракат этаман», деб даъво қиладилар. Аслида, салимлик, аввало, имонга боғлиқ. Имон бўлмаса, бутун яхшиликлар, ҳасаноту фазилатлар ёлғон ёки муваққат бир нарса бўлиб қолади.\nАгар бир инсон халқ ва мамлакат манфаати учун кўп яхшиликлар қилиб, унинг ривожига ўз ҳиссасини қўшса-ю, айни чоқда, ўша давлат қонунларини тан олмаслигини айтиб, уларга зид ҳаракат қилса, жазога тортила-ди. У қилган яхшилик ва хизматлар эътиборга олинмайди. Шунга монанд бутун коинотнинг Яратувчисини эътироф этмаган, унга имон келтирмаган инсоннинг қилган яхшилик ва хизматлари, қанчалик буюк бўлма-син, қиёмат кунида асло фойда бермайди. Бунга Абу Толибнинг ҳаёти ёрқин мисолдир. У Пайғамбаримизни (с.а.в.) гўдаклик чоғларидан бошлаб қирқ саккиз йил ҳимоя қилди. Бирон кишининг Расулуллоҳга (с.а.в.) зиён етказишига йўл қўймади. Шунга қарамасдан, имон келтирмагани учун илоҳий раҳматга эриша олмади. Аммо Абу Бакр Сиддиқнинг (р.а.) сочлари оппоқ оқарган оталари Абу Куҳофа пайғамбар ҳузурларида имон келтирдилар. Шунда Абу Бакр (р.а.) йиғлай бошладилар. Пайғамбаримиз (с.а.в.): «Эй Абу Бакр, нега йиғлайсиз, ахир отангиз ҳидоятга эришди-ку?» дедилар. Абу Бакр (р.а.) шундай жавоб бердилар: «Отамнинг ўрнига шу тавҳид калимасини Абу Толиб айтишларини кўп орзу қилардим!»\nИнсоннинг хайрли ишлари, саховатлари охиратда фойда бериши учун унинг қалби салим, Қуръон ахлоқи билан зийнатланган бўлиши зарур.\nАбу Ҳурайра (р.а.) ривоят қилган ҳадиси шарифда Пайғамбаримиз (с.а.в.) Аллоҳдан қўрқиб, тақво эгаси бўлиш ва гўзал ахлоқ инсоннинг жаннатга ворид бўлишининг гарови эканлигини таъкидлаганлар. Инсон гўзал ҳаёт кечиришни, қиёмат кунида солиҳ бандалар билан бирга бўлишни хоҳласа, қалбини куфр, ширк, нифоқ ва гуноҳлардан пок тутиб, уни имон билан обод қилиши керак.


Америкадаги ватандошлар Президентимизнинг БМТ Бош Ассамблеяси 75-сессиясидаги нутқида билдирилган ташаббусларга алоҳида қизиқиш билан қарамоқда\nНЬЮ-ЙОРК, 25. сентябрь. /“Дунё” АА/. Ўзбекистон Республикаси Президентининг БМТ Бош Ассамблеяси 75-сессияси ялпи йиғилишидаги маърузаси Америкадаги ватандошлар томонидан катта қизиқиш билан қарши олинди. Хусусан, улар ушбу мамлакатдаги «Mahalla-USA» ташкилотида Президентимиз чиқишини бевосита биргаликда кузатиб боришди, деб хабар бермоқда «Дунё» АА мухбири мамлакатимизнинг БМТдаги доимий ваколатхонаси маълумотига асосланиб.\nТадбирда қатнашган иштирокчилар Президент нутқини тинглаб, тадбир сўнгида ўз фикр-мулоҳазалари билан бўлишди.\n«Mahalla-USA» ташкилоти аъзолари Ўзбекистон Республикаси Президентининг БМТ минбаридан ўзбек тилида нутқ сўзлаганини олқишлади.\nЙиғилганлар Шавкат Мирзиёев ўз нутқида илгари сурган масалалар долзарб эканини ва Ўзбекистоннинг келажаги жаҳон ҳамжамияти учун муҳимлигини таъкидлашди.\n«Mahalla-USA» ташкилоти Ўзбекистон Республикасининг БМТдаги доимий ваколатхонаси билан яқин ҳамкорликда фаолият юритишни давом эттиради, дейилади ташкилот тарқатган хабарда.\nШу ўринда таъкидлаш жоиз, «Mahalla-USA» АҚШдаги Ўзбекистонликларнинг нодавлат-нотижорат ташкилоти бўлиб, 2019 йил август ойида Ню-Йорк шаҳрида ташкил этилган ҳамда АҚШда истиқомат қилаётган ватандошлар иштирокида «Биз биргамиз» шиори остида турли тадбирларни амалга оширади. Ушбу ташкилот ўзбек халқининг маданий, миллий урф-одатлари ва интеллектуал қадриятларини асраб-авайлаш ва Америкада вояга етаётган болаларни миллий анъана ва урф-одатларга ҳурмат руҳида тарбиялашни ўз олдига мақсад қилган.\nГеология соҳасида замонавий университет ...\nЎзбекистон Республикаси Президенти Шавкат Мирзиёев 31 январь куни пойтахтимизнинг Олимлар ...\nЎзбекистон ва АҚШ қонун чиқарувчилари ге...\nКеча Ўзбекистон Олий Мажлиси Сенати Раиси Танзила Норбоева бошчилигидаги делегация ва АҚШ ...\nҲиндистонлик олим: “БМТда ўзбек тилининг...\nЖамия Миллия Исломия университети ўзбек тили ўқитувчиси профессор Шаҳид Таслим...


“Ўзэлтехсаноат” уюшмасида Россия Федерациясининг «Медицинские технологии ЛТД» акциядорлик жамияти Президенти Анатолий Дабагов билан учрашув бўлиб ўтди. Унда юқори технологияли рақамли тиббий асбоб-ускуналарини Ўзбекистонда ишлаб чиқариш бўйича қўшма корхона ташкил этиш лойиҳаси муҳокама қилинди.\nХабарингиз бор, 2018 йил Россия Федерацияси Президентининг Ўзбекистон Республикасига давлат ташрифи чоғида “Ўзэлтехсаноат” уюшмаси билан ушбу компания ўртасида ҳамкорлик англашуви имзоланган эди.\n– Биз Ўзбекистон томони билан яқин ҳамкорлик қилишдан манфаатдормиз. Бунда, икки давлат раҳбарларининг учрашувларида эришилган кўп қиррали ҳамкорлик келишувлари муҳим аҳамиятга эга, – дейди «Медицинские технологии ЛТД» АЖ Президенти Анатолий Дабагов. – Биз Ўзбекистон тиббиёти йўлида амалга оширилаётган ҳар қандай ташаббусни қўллаб-қувватлаш ва ҳамкорликда ишлашга тайёрмиз. Ушбу лойиҳани “Ўзэлтехсаноат” уюшмаси таркибига кирувчи “Techno Cabel Groop” корхонаси билан қўшма корхона ташкил этиш орқали амалга ошириш масалаларини муҳокама қилдик.\nМаълумки, «Медицинские технологии ЛТД» акциядорлик жамияти 20 йилдан зиёдроқ вақт мобайнида юқори технологияли тиббий рентген диагностика ускуналарини ишлаб чиқармоқда. Корхона 2010 йил Россияда биринчи бўлиб 16 ўлчамли кўп функцияли компьютер томограф ишлаб чиқаришни йўлга қўйди. 2012 йилдан бошлаб эса 64 ўлчамдаги томография ва ултратовушли диагностика асбоб-ускунларини ишлаб чиқариш бошланди. Айни кунда компания томонидан тиббий-диагностика технологияларини нафақат Россия ҳудудида, балки қўшни мамлакатларда ҳам ишлаб чиқаришни йўлга қўйиш, янги қўшма корхоналар ташкил этиш тармоқларини кенгайтириш бўйича ўзаро манфаатли ҳамкорлик таклифлари илгари сурилди.\nРаспечатать Просмотров: 69 22 Окт 2019


Тожик қамоқхоналари ёпиқлигича қолмоқда\n15 май 2021, Тошкент вақти: 15:40\nТожикистонда фаолият кўрсатаётган халқаро ташкилотлар ва ноҳукумат ташкилотлари бир неча йилдан буён қамоқхоналардаги маҳбуслар шароити билан танишиш учун рухсат ололмай келмоқдалар.\nТожикистон Адлия вазирлиги қошидаги қамоқхоналар бошқармаси бошлиғи ўринбосари Баҳром Абдулҳақовнинг билдиришича, Тожикистон мустақилликни қўлга киритгандан буён ўтган давр мобайнида ҳукумат вакиллари ва депутатлардан ташқари ҳеч ким қамоқхоналарга кира олмаган.\n- Масалан, шу йил март ва апрел ойларида Хатлон вилояти халқ вакиллари қамоқхоналардаги вазият билан танишиб, бунга доир хулосаларини бошқармамизга тақдим қилишди, дея таъкидлади Абдулҳақов.\nҚамоқхона бошқармаси расмийси парламент вакиллари қонун доирасида қамоқхоналарга кириши мумкинлигини уқтириб турган бир пайтда, Тожикистон Ислом уйғониш партияси масъулларидан бири Ҳикматулло Сайфуллозода бунга раддия билдиради.\nУ Тожикистон қуйи палатаси вакили ва Ислом уйғониш партияси раиси Муҳиддин Кабирий қамоқхоналарга кириш учун мазкур бошқармадан рад жавобини олганини айтади.\nХўш, нега халқаро ташкилотлар вакиллари, ҳуқуқ ҳимоячилари, сиёсий партия фаоллари ва журналистлар Тожикистон қамоқхоналаридаги аҳвол билан танишиш ҳуқуқига эга эмаслар? Бу масаланинг ечими қаерда?\nБу саволга Европада хавфсизлик ва ҳамкорлик ташкилотининг Тожикистондаги ваколатхонаси масъул ходими Пайём Фуруғи жавоб беради.\n- Агар Тожикистон ҳукумати ҳам, парламенти ҳам қийноқларга қарши халқаро (ихтиёрий) протоколни ратификация қилса, у ҳолда, бу масала ўз-ўзидан ҳал бўлади. Ўша вақтдагина ҳар қандай ташкилот вакиллари қамоқхоналарга кириш ҳуқуқига эга бўлишади, дейди ЕХҲТ расмийси.\nТожикистон расмийлари мамлакат қамоқхоналарида сиёсий маҳбуслар борлигини кескин рад қилиб келадилар. Аммо мустақил таҳлилчилар айнан сиёсий ва ҳуқуқий масалалар мавжудлиги халқаро ташкилотлар ва сиёсий партия вакилларининг қамоқхоналарга кира олмаётганига асосий сабаблардан эканини таъкидлашади.\nМустақил таҳлилчи Раҳматулло Валиевга кўра, Демократик партияси собиқ раиси Маҳмадрўзи Искандаров, Ички ишлар собиқ вазири Ёқуб Салимов, Президент гвардияси бошлиғи Ғаффор Мирзоев каби ўнга яқин шахс Тожикистонда турли айблар билан қамалгани айтилса-да, аммо улар кўпроқ сиёсий ғоялари учун қамалган.\n- Қизил Ярим ой халқаро ташкилотининг асосий вазифаларидан бири маҳбуслар ҳолидан бевосита хабардор бўлишдир. Аммо, кўп уринишларига қарамай, улар қамоқхонага яқин йўлатилмайди. Негаки бу ташкилот вакилларининг ана ўша шахслар билан учрашувларидан сўнг Тожикистон турмаларида ҳақиқатдан ҳам сиёсий маҳбуслар мавжудлиги ошкор бўлади, ҳукуматга эса бу ёқмайди, дейди мустақил таҳлилчи.\nАснода нафақат халқаро ташкилотлар вакиллари, балки Тожикистон Омбудсмени ҳам мамлакат қамоқхоналарига эркин кириб чиқиш имкониятидан маҳрумлиги билдирилди.


Европага аномал совуқ об-ҳаво ёпирилди\n19:02 / 10.01.2017\nЕвропанинг турли мамлакатларида сўнгги кунларда кузатилган кучли совуқлар сабаб бир неча ўн киши ҳалок бўлди. Кучли қор Истанбулни “фалаж” қилиб қўйган бўлса, Италиянинг бир қатор ҳудудларида ҳукумат фавқулодда вазият ҳолатини киритишга тайёр турибди, Греция мактабларидаги таҳсиллар бекор қилинди.\nОАВ маълумотларига кўра, Европанинг турли шаҳарларида совуқ уриши сабаб камида 40 киши ҳалок бўлди, уларнинг аксарияти – бошпанасиз инсонлар ва муҳожирлар.\nПольшада об-ҳаво охирги ҳафта якунида рекорд даражадаги совуқ – 41 даража ҳароратни ташкил қилди. Бунинг оқибатида бир неча ўн киши ҳалок бўлди. Мамлакат фуқароларидан ҳушёр бўлиб, бошпанасиз, кекса ва ёлғиз инсонларга кўпроқ эътибор қаратишни сўрашмоқда.\nИталия ҳукумати мамлаканинг бир қатор жанубий вилоятларида фавқулодда вазият ҳолатини киритишга тайёр. Бу маҳаллий қишлоқ хўжалиги маҳсулотлари ишлаб чиқарувчилари рекорд даражадаги совуқ об-ҳаво сабаб етказилган зарар туфайли юз бериши мумкин.\nРимнинг Il Messaggero газетаси маълумотларига кўра, Апеннин ярим оролида шундай об-ҳаво сабаб тўққиз киши ҳалок бўлди. Улар совуқ уришидан вафот этишган.\nСербияда ҳам беш кундан бери аёзли об-ҳаво кузатилмоқда. Республика гидрометеорология бошқармасига кўра, бу ерда 22 даража совуқ қайд этилган. Расман бир киши ҳалок бўлгани айтилди.\nГрецияда эса мамлакатда кузатилган совуқ об-ҳаво сабаб мактаблардаги дарслар бекор қилинди. Сабаби бу ердаги мактаблар, аксарият уйлар каби совуқ ҳавога мослаштирилмаган.\nГерманияда эса кучли қор ёғиши давом этмоқда. Мамлакатдаги ҳаво ҳарорати 10 даража совуқ атрофида қолиши хабар қилинди.\n“Аксель” бўрони ўтган ҳафта Болтиқ денгизининг немис соҳилига жиддий зарар етказди. Сув остида ўнлаб автомобиллар қолган.\nИспания давлат метеорология хизмати маълумотларига кўра, мамлакатнинг 20 вилоятида сешанба куни об-ҳаво сабаб хавфнинг сариқ ёки тўқ сариқ даражаси эълон қилинди. Баъзи бир туманларда 20 сантиметрлик қор ёғиши кутилмоқда.\nИстанбулда эса шанбадан душанбага қадар давом этган кучли қор мегаполисдаги ҳаётни “фалаж” ҳолатга солиб қўйди. Баъзи бир туманлардаги қор ҳажми 130 сантиметрга етди. Шаҳар аэропортларида уч кун давомида 1,5 мингдан ортиқ авиарейслар бекор қилинди.\nИстанбул ҳукумати давлат хизматчилари иш кунини 15.30 га қадар камайтирди. Босфор бўғози эса кемалар қатнови учун ёпилди.\nШунингдек, Истанбулдаги кучли қор шаҳарнинг барча мактаблари ва бир қатор университетларида дарсларнинг бекор қилинишига сабаб бўлди.\nБуюк Британияда ҳафта охирида кескин ҳаво ҳарорати пасайиши ва кучли қор ёғиши кутилмоқда.\nЧехияда эса сешанба куни эрталабдан ҳаво ҳарорати 3-5 даража совуқни ташкил қилди. Қор ёғиши тўхтаган, аксарият йўллар кимёвий моддалар ёки техник туз билан қопланди. Бироқ полиция ҳайдовчиларга эҳтиёт бўлиб ҳаракатланишни тавсия қилди. Мамлакатда пайшанба-якшанба кунлари кучли совуқ сабаб олти киши, уларнинг бештаси – бошпанасизлар, ҳалок бўлди.


Манчини: «Буёғига миллий жамоага ёшларни кўпроқ жалб этамиз»\nРоберто МанчиниИталия миллий жамоаси\nИталия миллий жамоаси бош мураббийи Роберто Манчини Аргентина миллий жамоасига қарши бўлиб ўтадиган Финалиссимадан олдин «скуалро адзуро»нинг келажакдаги йўли ҳақида фикр билдирди.\n«Чоршанба оқшомидаги ўйинда доимий ҳолат кузатилади. Бу таркибимизни 15*20та футболчи тарк этади дегани эмас. Аммо бу ўйиндан сўнг, биз кўпроқ ёш футболчиларни жамоага жалб эта бошлаймиз. Уларнинг ўйинини кучайтириш, имкониятларини билиб олиш, келгусида ҳам бизга ёрдам бера олиши мумкинлигини билиш учун шундай қиламиз.\nЯнги жамоа билан ишлашда ақлли ҳаракат қилишимиз керак. Жамоада ёшлар кўп бўлса, уларга руҳий жиҳатдан кўпроқ ёрдам керак бўлади. Аммо бу топшириқни чин юракдан бажаришга ҳаракат қиламиз», — деди Манчини.\nЭслатиб ўтамиз, Италия — Аргентина баҳси бугун, Тошкент вақти билан 23:45да старт олади.


Президент Шавкат Мирзиёев “Янги Тошкент” қурилишини эълон қилди\n27 сентябр 2021, Тошкент вақти: 22:06\nПрезидент Шавкат Мирзиёев Андижон вилоятида лойиҳалардан бири билан танишмоқа.\nПрезидент Шавкат Мирзиёев 31 август куни Қибрай туманида “Янги Ўзбекистон” боғи ва Мустақиллик монументининг тантанали очилиш маросимида Тошкент вилоятида “Янги Тошкент” қурилишини эълон қилди.\nМаҳаллий нашрларнинг ёзишича, президент “Янги Тошкент” лойиҳаси устида “анчадан бери ишланаётгани” ва яқин 2-3 ойда лойиҳа жамоатчиликка кўрсатилишини айтган.\n“Кўпларингиз ўйлашларингиз мумкин, нима учун бу Тошкентдан узоқ жойда деб? Тошкентда энди қурилиш қилмаймиз, Тошкентни яшил ҳудудга, одамлар дам оладиган жойга айлантирамиз. Охирги 4-5 йил ичида Тошкентда жуда катта қурилишлар қилдик, энди қурилишлар Тошкент вилоятига ўтказилади”,-деди Мирзиёев.


АҚШ Толибон етакчиси ўлдирилганига ишонади\nОқ уй маъмуриятига кўра, покистонлик Толиблар етакчиси Байтуллоҳ Маъсуд учувчисиз бошқариладиган учқичдан берилган ракета зарбаси натижасида ҳалок бўлганига деярли шубҳа йўқ.\nАҚШ президентининг миллий хавфсизлик масалалари бўйича маслаҳатчиси Жэймс Жонс Маъсуднинг 5 август куни ҳалок бўлганига 90 фоиз амин эканини таъкидлади.\n- Тўғрисини айтсам, менинг ўзим ҳам бунга тўлиқроқ ишонч хосил қилишни хоҳлардим. Лекин Маъсуднинг ўлдирилганини 90 фоиз аниқ деса бўлади. Бу хабарни Покистон ҳам тасдиқлади. Гарчи Маъсуднинг қабиладошлари буни инкор этаётган бўлишса-да биз ишонарли даллилларга эгамиз, - деди Жэймс Жон.\nЖорий ҳафта бошида АҚШнинг учувчисиз бошқариладиган самолётлари Жанубий Вазиристонда Байтуллоҳ Маъсуд қайнотасининг хонадонини нишонга олган эди.\nДастлаб ушбу зарбаларда Маъсуднинг турмуш ўртоғи ва кейинчалик унинг ўзи ҳам нобуд бўлгани эълон қилинди.


Бухорода инновацион трактор яратилди\nЖорий йилнинг 1 февраль куни Бухоро давлат университети томонидан ташкил этилган “Бухоро вилоятининг инновацион ривожлантириш: муаммолар ва ечимлар” республика илмий-амалий конференциясида иштирок этиш учун Бухоро вилоятига ташрифи давомида, Инновацион ривожланиш вазирининг ўринбосари Олимжон Тўйчиев бошчилигидаги Инновацион ривожланиш вазирлиги вакиллари Бухоро вилоятининг Жондор туманидаги ҳунарманд-усталар томонидан яратилган тракторни кўздан кечиришди.\nУсталарнинг сўзларига кўра ўрнатилган двигателнинг қуввати 152 от кучини ташкил қилади, маълумки бундай қувватли двигателларга биогаз қўлланса, унинг қуввати шундай классда ишловчи ҳайдов тракторлари учун қўйиладиган талабларга тўлиқ жавоб беради. Трактор 4 та биогаз баллонлари билан жиҳозланган. Тракторнинг асосий хусусиятларидан яна бири шундан иборатки, шу турдаги тракторлар билан таққослаганда сарфланадиган углеводородли ёнилғини 2 бараварга тежайди.\nТракторнинг оғир қишлоқ хўжалиги ишларида (шудгор) самарали ишлаши учун унинг барча ғилдираклари етакчи қилиб тайёрланган. Умумий оғирлиги 3200 кг.ни ташкил этади. Бу эса оғирлиги 10 тоннадан ортиқ бўлган тракторлар каби тупроқни зичланишига салбий таъсир кўрсатмайди.


“Фарғона вилоятида қўшимча кичик саноат зоналари ташкил этиш чора-тадбирлари тўрисида”ги мазкур қарорда уларни муҳандислик-коммуникация ва ишлаб чиқариш инфратузилмаси ташкил этилган алоҳида ҳудудларга жойлаштириш масаласига алоҳида эътибор қаратилган. Шу асосда ишлаб чиқариш соҳасида янги иш ўринлари ташкил этиш, аҳолининг бандлик ва фаровонлик даражасини ошириш кўзда тутилган.\nҚарор иловасига мувофиқ, Фарғона шаҳрида, Фурқат, Қува, Ўзбекистон, Олтиариқ, Ёзёвон ва Қўштепа туманларида фойдаланилмаётган ишлаб чиқариш майдонлари ва ер участкалари негизида кичик саноат зоналари янгитдан ташкил этилмоқда.\nҚўштепа тумани ҳокимининг кичик саноат зонасини бошқариш ягона дирекцияси ташкил этиш ва унга 1,29 гектар ер майдонини бириктириб бериш тўғрисидаги қарори чиқарилди. Дирекция томонидан бириктирилган ҳудудни топосъёмкасини ўтказиш, ҳудуд картаси ва бош режасини ишлаб чиқиш, бу ерга муҳандислик коммуникация тармоқларини тортиб келиш, тендер ўтказиш мақсадида майдонларни лотларга ажратиш чора-тадбирлари белгиланиб, улар босқичма-босқич амалга ошириляпти.\nФурқат тумани ҳокимлиги ҳузуридаги кичик саноат зоналарини бошқариш ягона дирекциясини ташкил этиш ва унга 1,8 гектардан иборат “Навбаҳор улгуржисавдо” базасини бириктириб бериш юзасидан ҳам қарор қабул қилинган. Унга кўра ҳудуддаги мавжуд муҳандислик коммуникациялари тўғрисида тегишли ташкилотларнинг хулосалари олинган. Туман архитектураси томонидан ишлаб чиқилган ҳудуд харитаси асосида ҳудуддаги 9774 кв.м бино ва иншоотлар 20 та лотга ажратилиб, тендер ўтказиш юзасидан зарурий ҳужжатлар тайёрланмоқда.\nҚува туманида иккита – 8 гектар ҳамда 1,9 гектар, Ёзёвон туманида эса 4,5 гектардан иборат кичик саноат зоналари ташкил этиляпти. Ўзбекистон туманидаги саноат ҳудудида ҳам 5 гектар майдонда бу борадаги ишлар бошлаб юборилган.\nВилоятимиз эҳтиёжлари, мавжуд минерал-хом ашё, қишлоқ хўжалиги ресурслари ва инфратузилмани инобатга олган ҳолда, кичик саноат зоналари ҳудудида импорт ўрнини босувчи ва экспортга йўналтирилган тайёр маҳсулотлар, материллар ва бутловчи буюмлар турларини ишлаб чиқариш корхоналарини жойлаштириш бўйича “Йўл харитаси” мавжуд.\nДанғара туманида жойлашган “Сувиншооттаъмир” кичик саноат зонаси ҳақида. Тадбиркор Даврон Деҳқонов бу ҳудудда фотоальбом ва болалар учун кийим-кечаклар ишлаб чиқариш лойиҳасини амалга оширди. Ушбу кичик саноат зонасида қурилиш материаллари тайёрлайдиган «METALL SERVIS INVEST» масъулияти чекланган жамияти ҳам ўз фаолиятини бошлади. «REAL GOAL FORWARD» корхонасида эса ўсимликларга ишлов бериш аппарати ишлаб чиқарилади. Айни кунларда бинода қурилиш ва таъмирлаш ишлари ниҳоясига етказиляпти.\nБу саноат зонасида ишга туширилган лойиҳалардан яна бири «REAL GOAL FORWARD» масъулияти чекланган жамияти томонидан тақдим этилган бўлиб, мазкур корхонада автомобилларга ойналар, айрим эҳтиёт қисмлар ва карниз аксессуарлари ишлаб чиқарилмоқда. Шунингдек, автомобилларга пластмасса ва алюминдан бутловчи қисмлар, маиший буюмлар тайёрланяпти.\nМих ва рангли бўёқ маҳсулотлари эса «ROYAL ROAD» корхонасида тайёрланаётганлиги эътиборли. «Сувиншоаттаъмир» масъулияти чекланган жамияти томонидан темир данбалар, «LITTLE XUSNIDDIN SHOES» корхонаси томонидан ЛДСП ва ЛМДФ листлари ҳамда спорт оёқ кийимлари ишлаб чиқариш лойиҳалари ҳам ишга тушган. Ўз маҳсулотини четга экспорт қилаётган хусусий корхоналардан бири «DOVUD» корхонаси бўлиб, унда техник кислород, трикотаж маҳсулотлари тайёрланишига эришиляпти.\nҚурилиш ва таъмирлаш ишлари якунланаётган, велосипед ва унинг эҳтиёт қисмларини ишлаб чиқаришга мўлжалланган «NEW STAR BICYCLE» масъулияти чекланган жамияти, болалар ва катталар кийими тайёрланадиган «RAHMAT TEA» корхонасига технологияларнинг бир қисми олиб келинди.\nДанғара туманидаги кичик саноат зонасида амалга оширилиши лозим бўлган 13 та лойиҳадан бугунги кунда 9 таси ишга туширилган. Қолган 4 та лойиҳа жорий йилнинг апрель ойига қадар ишга туширилиши кутиляпти.\nҲозирда режадаги киритилиши белгиланган 44,74 миллиард сўмлик инвестиция ҳажмидан 48 фоизи, яъни 21,9 миллиард сўми киритилиб, 228 та ишчи ўрни яратилганлиги аҳамиятлидир.\n« Ҳеч бир мурожаат эътиборсиз қолмайди\nДанғарадан – жаҳон бозорига экспорт »


С начала работы biznes-daily.uz 8 350 662\nГлавная Андижанская область_ Хўжаобод технологик транспорт бошқармаси АЖ\n“Хўжаобод технологик транспорт бошқармаси” АЖ\nАкциядорларининг умумий йиғилиши ўтказилиши тўғрисида акциядорларни хабардор қилиш мақсадида жамият акциядорлари реестри 4.06.2018 йил ҳолатига ва акциядорларнинг умумий йиғилишида иштирок этиш учун 18.06.2018 йил ҳолатига тузилган.\n2. Акциядорлар умумий йиғилишининг cаноқ комиссияси шахсий таркибини тасдиқлаш.\n3. Жамият Кузатув кенгашининг 2017 йил учун бажарилган ишлар тўғрисидаги ҳисоботини тасдиқлаш.\n4. Жамият бошқарув раисининг “Жамият бизнес режасининг 2017 йил натижалари бўйича кўрсаткичларини бажарилиши тўғрисида”ги ҳисоботини тасдиқлаш.\n5. Жамиятнинг 2017 йил якуни бўйича йиллик ҳисоботини тасдиқлаш.\n6. Жамият Тафтиш комиссиясининг 2017 йил натижалари бўйича ҳисоботини маъқуллаш.\n7. 2017 йил учун жамиятнинг молиявий-хўжалик фаолиятини текшируви натижалари бўйича МЧЖ шаклидаги “Profi-audit” аудиторлик ташкилотининг аудиторлик хулосасини тасдиқлаш.\n8. Жамиятда 2017 йилда корпоратив бошқарув тизимини баҳолаш натижасини кўриб чиқиш.\n9. Жамиятнинг 2018 йилга мўлжалланган бизнес режасини тасдиқлаш.\n10. 2017 йил учун жамиятнинг молиявий-хўжалик фаолияти натижалари бўйича олинган соф фойда тақсимоти тартибини тасдиқлаш.\n13. Жамиятнинг Бошқарув раисини сайлаш.\n14. Жамиятнинг 2018 йиллик молиявий-хўжалик фаолияти натижаларини текширувдан ўтказиш бўйича аудиторни сайлаш ва унга тўланадиган энг кўп хизмат ҳақини белгилаш.\n15. Жамият “Ижроия органи тўғрисида”ги низомга киритилаётган ўзгартиришлар матнини тасдиқлаш.\n16. Акциядорларнинг кейинги йиллик умумий йиғилиш даврига қадар жамиятнинг жорий хўжалик фаолияти жараёнида келгусида тузилиши мумкин бўлган аффилланган шахс(лар) билан тузилган битим(лар)ни маъқуллаш ҳақидаги қарорни қабул қилиш.\nАкциядор вакили акциядорларга такдим этиладиган қуйидаги ахборот (материаллар) рўйхати билан жамият маъмурий биносида танишиши мумкин (телефон: (0-374) 223-16-32): жамият бизнес режасининг параметрларини бажарилиши тўғрисида бошқарув раисининг ҳисоботи, 2017 йил учун жамиятнинг йиллик ҳисоботи, Тафтиш комиссиясининг ҳисоботи, жамият аудиторининг хулосаси, Кузатув кенгаши, Тафтиш комиссияси ва Ижроия органи аъзолари таркибига сайланадиган номзодлар рўйхати ва жамиятнинг “Ижроия органи тўғрисида”ги низомига киритилаётган ўзгартиришлар матни.


Европа аҳолиси Россия ва ЕИ ўртасида муносабатлар яхшиланишини истайди\n10:30 25.12.2019 (Янгиланган 20:26 24.12.2019)\n"Sputnik.Мнения" ўтказган сўровга кўра, Ғарбий Европа давлатлари аҳолисининг аксарияти Россия ва Европа иттифоқи ўртасида муносабатлар яхшиланишини истайди.\nТОШКЕНТ, 24 дек – Sputnik. "Sputnik.Мнения" ўтказган сўровга кўра, Ғарбий Европа давлатлари аҳолисининг аксарияти Россия ва Европа иттифоқи ўртасида муносабатлар яхшиланишини истайди.\nСўровномада германияликлар 84 %, италияликлар 78%, францияликлар 75 % ва буюк британияликлар 68 % “Россия ва Европа иттифоқи ўртасида муносабатлар яхшиланишини истаган бўлармидиз?” деган саволга “ҳа” деб жавоб беришган.\nГерманияда 10%, Италия ва Франция 13%, Буюк Британияда 16% “йўқ” деб жавоб беришди.\nСиз Россия ва Европа иттифоқи ўртасидаги муносабатлар яхшиланишини истаган бўлармидиз?\nСўров Франциянинг энг тажрибали изланишлар компанияси бўлган IFop томонидан 2-15 октябр кунлари ўтказилди. Унда балоғат ёшига етган 4012 нафар иштирокчилар қатнашди. Сўралганларнинг жинси, ёши ва турар жойи ҳам аниқланган. Сўров хатолик эҳтимоли 3,1 %ни, ишончлилик эҳтимоли 95 %ни ташкил қилди.\nОлий маълумотли кишилар, тўлиқ ва тўлиқсиз ўрта маълумотга эга бўлганларга қараганда кўпроқ Россия ва ЕИ ўртасидаги муносабатларни яхшиланиши тарафдори эканлигини билдирди. Бундан ташқари, барча тўрт мамлакатда эркаклар аёллардан кўра фаолроқ Россия билан муносабатларнинг яхшиланиши тарафдори бўлган.\nSputnik (sputniknews) — дунёнинг 90 дан ортиқ шаҳарларида ва интернетда рус, инглиз, француз ва бошқа тилларда аналог ва рақамли эшиттиришлар, 33 тилда мултимедиа мамлакатлари ва минтақавий интернет сайтларини бирлаштирган энг йирик халқаро оммавий ахборот воситаларидан бири.\nSputnik янгиликлар лентаси 24 соат давомида бутун дунё бўйлаб етакчи нашрларга инглиз, араб, испан, хитой ва форс тилларида маълумот тақдим этади.\nSputnik ахборот ресурслари аудиторияси ойига 60 миллиондан ошади, Sputnik China ва Вэйбо аккаунтларида 10,5 миллиондан ортиқ обуначилари бор.\nПекиндан Монтевидеогача бутун дунёдаги 22 та таҳририят марказларида ўнлаб миллат мингдан ортиқ ходим ишлайди.\nSputnik “Россия сегодня” медиа гуруҳига киради. Sputnik бош офиси Москвада жойлашган.\n2015 йил январда “Sputnik.Мнения” халқаро лойиҳаси бошланган. Унинг доирасида мунтазам равишда Европа ва АҚШ мамлакатларида энг долзарб ижтимоий ва сиёсий масалалар бўйича сўров ўтказилади. Лойиҳа шериклари Populus, IFop ва forsa таниқли халқаро тадқиқот компаниялари.


Ўзбекистонда 5 миллион аҳоли камбағалликда ҳаёт кечирмоқда — Review.uz\nОлий Мажлис Сенати раиси Танзила Норбоева Президентимизнинг халқимизга йўллаган мурожаатномасида кўтарилган масалалар, уларни ҳал этиш чораларига эътибор қаратди.\nЎзА хабар беришича, тадбирда чиқиш қилган Олий Мажлис Сенати раиси Танзила Норбоева Президентимизнинг халқимизга йўллаган мурожаатномасида кўтарилган масалалар, уларни ҳал этиш чораларига эътибор қаратди.\n«Халқимиз фаровонлигини ошириш мурожаатномада кўзда тутилган бош мақсаддир. Давлатимиз раҳбари бу йўналишда қандай муаммолар борлиги билан бир қаторда уларнинг ечимларини ҳам кўрсатиб берди. Аслида фаровонлик ҳар бир инсоннинг нормал ҳаёт кечириши учун барча шароити яхши бўлишидир. Ҳаммада шундай имконият бор, дея оламизми? Афсуски, йўқ.\nШу маънода Президентимиз камбағаллик ҳақида бежиз тўхталмади. Чунки бу муаммо мамлакатимизда мавжуд.\nИлгари ижтимоий соҳада ишлаганим учун ҳам мен буни яхши билсам-да, «камбағаллик йўқ», деб айтиш мумкин эмас эди. Биз буни «кам таъминланганлик», деб хаспўшлаб келдик.\nҲолбуки, бугун Ўзбекистонда 5 миллион аҳоли камбағалликда ҳаёт кечирмоқда. Муаммони очиқ айтишдан мақсад-муддао эса унга барҳам бериш учун барча чораларни ишга солишдир», деган Олий мажлис Сенати раиси Танзила Норбоева.\nСенат раиси жамиятдаги мавжуд муаммолар ечимида ҳар бир тизим ўз вазифасини тўлақонли бажариши мақсадга мувофиқлигини қайд этди.\nЭслатиб ўтамиз, президент Шавкат Мирзиёев парламентга мурожаатида мамлакатда кам таъминланган аҳоли сони 12−15 фоизни ташкил этиши тўғрисида гапирган ва Ўзбекистонда Камбағалликни камайтириш дастури ишлаб чиқилишини маълум қилганди.


Бухоро Божхона хизмати ходимлари шу йилнинг 27 июнида ўз юртига қайтаётган россиялик сайёҳ Фаина Нестеровани учоқдан тушириб қолдирди.\nУ россиялик журналистларга берган интервьюсида ушланишига аэропортнинг чегара ходимлари ундан 7 дона феназепам таблеткасини аниқлагани сабаб бўлганини айтди.\n- Мен Ўзбекистонга 2 кунга сайёҳлик мақсадида келган эдим. Москвага учиб кетаётган куни кечки пайт божхоначилар менинг сумкамдан тинчлантирувчи дори – феназепамни топди. Уларда бу таблеткалар тақиқланган экан, мен билмаган эдим. Нарсаларим самолет билан багажда Москвага юборилди, мен эса битта сумкача ва кийимсиз, паспортсиз пулсиз ташқарига чиқариб юборишди. “Кутинг, тергов-суд бўлади”, дейишди. Қачон бўлишини билмайман. Аллақандай ҳужжатларга қўл қўйдиришди, ўзбек тилида экан улар. Кўчада қолганимни кўриб, маҳаллий фуқаролар ўз уйига таклиф қилишди. Уй эгаси кийим, тиш ювгич-совун берди, - дейди ҳозирча унга нотаниш бўлган бухороликларникида яшаётганини айтган Фаина Нестерова.\nПаспорти олиб қўйилган россиялик аёл ҳужжатсиз Бухоро меҳмонхонасига жойлаша олмагани, ҳатто Россиядан яқинлари юборган пулни оломаётганини маълум қилди.\nФаина Москвада яшаётган қизи билан суҳбатлашгани ва кечиккани учун уни иш жойидан бўшатиб юборишлари мумкинлиги тўғрисида огоҳлантирилганини қўшимча қилди.\nОзодлик сўровига Россиянинг Ўзбекистондаги элчихонасида Нестерова иши юзасидан Ўзбекистон Ташқи ишлар вазирлигига махсус мурожаатнома тайёрланаётганини билдиришди.\n- Ҳақиқатан, жорий йилнинг 27 июнида Ўзбекистон Чегара хизмати Россия фуқароси Фаина Нестеровага Москвага Бухородан учиб кетишга рухсат бермаган. Божхона текширувидан ўтаётганида унда феназепам препарати топилган. Бу можаро тўғрисида хабар топган элчихона Фаина Нестеровани Россияга қайтариш учун барча имкониятларни ишга солди. Жумладан, Ўзбекистон Ташқи ишлар вазирлигига махсус мурожаатнома юбордик. Ишонамизки, бу тушунмовчилик яқин кунларда ҳал этилади, деди Россиянинг Ўзбекистондаги ваколатхонаси матбуот атташеси Дмитрий Петров.\nЭлчихона вакили вазият консуллик назорати остида экани, Нестеровага зарур бўлган барча моддий ва маънавий ёрдам кўрсатилишини билдирди.\nАниқланишича, психотроп ва наркотик моддага эга феназепам Россия дорихоналарида фақат врач ёзиб берган махсус дори қоғоз асосида берилар экан.\nОзодлик сайёҳ Фаина Нестерова ҳолатига тушаётган бошқа муҳожирлар ҳам борлигини аниқлади.\nТошкентдаги “Ўзбекистон Ҳаво йўллари” авиакомпаниясида сўровимизга Ўзбекистонда тақиқланган дори-дармон рўйхати доимий равишда янгиланиб туриши, шу боис уни ширкат расмий сайтида эълон қилишнинг ҳожати қолмаётганини тушунтиришди. Ўзини Сарвар деб таништирган авиаташувчи расмий ходими бу масалада шикоят қилаётган фуқаролар кўп, дейди:\n- Аэропортнинг божхона хизматида рўйхат бўлади. Улар уни доимий равишда янгилаб боради, шу сабабли уни чоп этишда сайтимизда ҳожат йўқ. Бизга ҳам кўп мурожаат қилишади “Нима учун осиб қўймайсизлар? Бизлар фойдаланамиз, қийналяпмиз-ку!”, деб. Лекин, бугун берган рўйхат эртага ўзгариб кетяпти! Биз фармацевт эмасмиз, қайси важ билан улар у ёки бу препаратни тақиқлашини ўзимиз ҳам билмаймиз, дейди Тошкент аэропорти ходими Сарвар.\nОзодлик бу масалада Ўзбекистон Республикаси Божхонахизматидан жавоб ололмаган бўлсада, идора расмий сайтида “Ўзбекистон Республикасида айирбошлаш тақиқланган психотроп воситалар рўйхати” борлигини аниқлади.\nБу рўйхатда келтирилган наркотик таъсирга эга дорилар орасида 64 рақамда феназепам ҳам борлигини кўриш мумкин.


Узбекская община » Владимирдаги ҳалокатда ўлганлар жасади Ўзбекистонга етказилди\nЎзбекистон Мудофаа вазирлиги Россиянинг Владимир вилоятида содир бўлган автоҳалокатда ўлган ва жароҳат олганларни ватанига етказди. O‘zbekiston24 телеканали берган хабарга кўра, жами 36 жабрланувчи ва уларнинг 5 қариндоши олиб келинган, ҳалокатда нобуд бўлган 15 кишининг жасади уйларига етказилган.\nO‘zbekiston24 телеканалининг вазирлик билан Россияга борган гуруҳи берган хабарга кўра, Владимир вилоятида бўлган 36 ўзбекистонлик, уларнинг 5 қаридошини Ўзбекистонга қайтарилган. Қайтганлардан 22 нафари ҳамда нобуд бўлган 15 кишининг жасади Сурхондарёда қолдирилган, қолганлар эса Тошкентга етказилган.\n2. Норбоев Алимардон Кўшназар ўғли, 22.05.1992 йилда туғилган, туғилган жойи — Музработский тумани Сурхондарё вилояти;\n3. Жўраев Маҳматкарим Жумақулович, 20.05.1966 йилда туғилган, туғилган жойи — Бойсун тумани Сурхондарё вилояти;\n4. Кенжаева Умида Бозоровна, 06.09.1990 йилда туғилган, туғилган жойи — Музработ тумани Сурхондарё вилояти;\n5. Жўраназаров Абдуқодир Рустам ўғли, 08.11.1996 йилда туғилган, туғилган жойи — Музработ тумани Сурхондарё вилояти;\n6. Сатторов Рўзмат Нурали ўғли, 23.02.1993 йилда туғилган, туғилган жойи — Музработ тумани Сурхондарё вилояти;\n7. Қосимов Таваккалжон Турсунович, 10.04.1973 йилда туғилган, туғилган жойи — Пахтаобод тумани Андижон вилояти;\n8. Рўзиев Тоҳир Менглиевич, 30.01.1989 йилда туғилган, туғилган жойи — Музработ тумани Сурхондарё вилояти;\n9. Маҳмудов Холмурод Рўзиевич, 19.09.1984 йилда туғилган, туғилган жойи — Бойсун тумани Сурхондарё вилояти;\n10. Абдукаримов Мардон Тўлқин ўғли, 20.09.1997 йилда туғилган, туғилган жойи — Термиз тумани Сурхондарё вилояти;\n11. Эшонкулова Сарвар Қурбоназар қизи, 03.01.1992 йилда туғилган, туғилган жойи — Музработ тумани Сурхондарё вилояти;\n12. Қурбонов Сапарвали Язмуратович, 08.12.1982 йилда туғилган, туғилган жойи — Ангор тумани Сурхондарё вилояти;\n13. Тангриқулов Давлатбек Машрабович, 18.05.2015 йилда туғилган, туғилган жойи — Россия Федерацияси,Музработ тумани Сурхондарё вилояти.\n15. Мирзоев Миршод Миржон ўғли, 29.08.1997 йилда туғилган, туғилган жойи — Бухоро вилоятидир.


Ўзбекистон яна бир йирик комплекс спорт мусобақасига мезбонлик қилмоқчи\n13 май, 2019, 14:57\nТеглар:МОҚ | Умид Аҳмаджонов\nТошкентда “Осиё болалари” ўйинлари Халқаро қўмитасининг Ижроқўм йиғилиши ташкил этилди\nСир эмаски, ўзбек спортчилари халқаро мусобақаларда доимо юқори натижаларни қайд этиб келишади. Ўз навбатида мамлакатимиз ҳам бир қатор йирик халқаро спорт мусобақаларига анъанавий мезбонлик қилиб келмоқда. Келажакда комплекс спорт мусобақаларини ҳам қабул қилиш бўйича изчил ишлар амалга оширилмоқда. Хусусан, ўтган йили Индонезияда ўтган Осиё ўйинларидан кейин Президентимизнинг ташаббуслари асосида 2030 йилги Осиё ўйинларига мезбонлик учун кенг кўламли ишлар олиб бориляпти.\nБугун Тошкентда “Осиё болалари” ўйинлари Халқаро қўмитасининг Ижроқўм йиғилиши бўлиб ўтди. Мазкур тадбир доирасида Ўзбекистон Миллий Олимпия қўмитаси ва “Осиё болалари” ўйинлари Халқаро қўмитаси ўртасида учрашув бўлиб ўтди. Табиийки, унда кўтарилган асосий масала юртимизнинг мазкур мусобақага мезбонлик қилиши борасида музокара олиб бориш бўлди.\nУшбу йиғилишда Осиё Олимпия Кенгаши вице-президенти, Ўзбекистон Миллий Олимпия қўмитаси президенти Умид Аҳмаджонов ва МОҚ раҳбарияти, шунингдек, “Осиё болалари” ўйинлари Халқаро қўмитасининг президенти бошчилигидаги делегация иштирок этди.\n“Авваламбор, таклифимизни назардан қочирмасдан юртимизга ташриф буюрганингиз учун учун ташаккур. Ўзбекистон келажакда кўплаб халқаро мусобақаларга мезбонлик қилишни кўзламоқда. Бунинг учун етарли спорт объектлари ҳам барпо этиляпти. Президентимиз ташаббуси билан 2030 йилги Осиё ўйинларига мезбонлик қилиш борасида катта иш бошладик. 2028 йили ўтказиладиган ёзги “Осиё болалари” ўйинларини Ўзбекистон юқори савияда ташкил қилишга қодир, деб ўйлайман. Ўша даврга бориб, бунинг учун қандай талаблар керак бўлса, барчаси бизда муҳайё бўлади. Қолаверса, Осиё ўйинларидан аввал бу мусобақа биз учун ўзига хос тайёргарлик бўлиб хизмат қилади”, – деди Умид Аҳмаджонов.\nШунингдек, “Осиё болалари” ўйинлари Халқаро қўмитаси раҳбари Дмитрий Глушко ҳам бу борада ўз фикрларини билдириб ўтди.\n“Ўз навбатида мен ҳам сизнинг таклифингиз ва бизни илиқ кутиб олганингиз учун раҳмат айтиб қоламан. Маълумки, “Осиё болалари” ўйинлари ҳам йирик комплекс мусобақалардан бири ҳисобланади. Унда бир эмас, кўплаб спорт турлари бўйича беллашувлар бир вақтнинг ўзида ўтказилади. Шу боис ҳам уни ўтказиш ва ёритиш борасида ўзгача ёндошув керак. Мусобақага мезбонлик борасидаги бизнинг барча талаб ва дастурларимизни сизларга тақдим этамиз. Ўйлайманки, Ўзбекистон бундай мусобақани қабул қилишга қодир”, – деди Дмитрий Глушко.\nЙиғилиш давомида ҳар икки тараф ўртасида келажакда ўзаро ҳамкорлик алоқаларини ривожлантириш, мусобақани ўтказиш борасида қандай ишлар амалга оширилиши юзасидан мулоҳазалар юритилди.\nМаълумот учун, “Осиё болалари” ўйинлари 4 йилда бир марта ўтказилади. 2020 йили Мўғилистон мазкур мусобақани қабул қилса, 2024 йили у Россиянинг Якутск шаҳрда бўлиб ўтади. Ўзбекистон эса 2028 йили бўлиб ўтадиган мусобақа мезбонлиги учун даъвогарлик қилиш ниятида.\nМОҚнинг янги раҳбари маълум\nУмид Аҳмаджонов МОҚ раҳбарлигидан кетганлигини маълум қилди, ЎФАданчи?\nМОҚнинг янги раҳбари ким бўлади?


Ўзбекистон Президенти Эрон Миллий хавфсизлик олий кенгаши котибини (...)\nЎзбекистон Президенти Эрон Миллий хавфсизлик олий кенгаши котибини қабул қилди\nПрезидент Шавкат Мирзиёев бугун Эрон Миллий хавфсизлик олий кенгаши котиби Али Шамхоний бошчилигидаги делегацияни қабул қилди, деб хабар бермоқда «Дунё» АА мухбири.\nДавлатимиз раҳбари матбуот хизмати маълумотига кўра, Ўзбекистон-Эрон муносабатларини янада кенгайтириш масалалари ва минтақавий ҳамкорликнинг муҳим жиҳатлари кўриб чиқилди.\nУчрашув аввалида Али Шамхоний давлатимиз раҳбарига Эрон Президенти Иброҳим Раисийнинг саломи ва энг эзгу тилакларини етказди.\nЎзбекистон етакчиси олий даражада эришилган келишувларга мувофиқ икки томонлама ҳамкорлик жадал ривожланиб бораётганини мамнуният билан қайд этди. Ўзаро савдо ҳажми ортмоқда, икки мамлакат етакчи корхоналари ва компанияларининг саноат кооперацияси кенгаймоқда. Ўтган ойда Теҳрон шаҳрида Ҳукуматлараро комиссиянинг навбатдаги йиғилиши ва бизнес форум муваффақиятли ўтказилди. Яна бир қатор муҳим тадбирлар режалаштирилган.


Форум » Дилимизда Ислом » Ислом » Хотиннинг эрига итоатсизлик қилиши\nMohigul77 Дата: Пайшанба, 11.03.2010, 22:47 | Сообщение # 1\nАллоҳ таоло айтади: «Хотинларингизнинг итоатсизлигидан қўрқсангиз, аввало уларга панд-насиҳат қилинглар, сўнг (яъни, насиҳатларинг кор қилмаса), уларни ётоқларда тарк қилингиз, (улар билан бир жойда ётманг, яқинлашманг) сўнгра (яъни, шунда ҳам сизларга бўйинсунмасалар), уринглар! Аммо сизларга итоат қилсалар, уларга қарши бошқа йўл ахтарманглар. Албатта, Аллоҳ энг юксак ва буюк бўлган зотдир» (Нисо сураси, 34).\nВоҳидий раҳимаҳуллоҳ айтганларки: «Бу оятдаги «итоатсизлик»дан мурод – эрга осийлик қилиш, яъни, такаббурлик билан эрининг буйруқларига хилоф иш юритишдир».\nАто раҳматуллоҳи алайҳ айтадилар: «У (яъни, итоатсизлик) – эри учун ўзига оро бермаслик (хушбўйлик сепмаслик), ўзи билан ҳузурланишига йўл қўймаслик ва илгариги мутеълик ҳолати ўзгариб қолишидир. Ундай хотинларга Аллоҳ Китоби ила «панд-насиҳат қилинглар», Аллоҳ уларга буюрган ишларни эслатинглар».\nИбн Аббос розийаллоҳу анҳу: «Уларни ётоқларда тарк қилиш – тўшакда хотинига орқасини ўгириб, гапирмай ётишидир», деган бўлсалар, Шаъбий ва Мужоҳидлар: «Хотини билан бир жойда ётмаслик, яқинлашмаслик», дейишган.\nУларни уришдан мурод қаттиқ, бирон аъзосига жароҳат етказадиган қилиб эмас, билакс секин уришдир.\nИбн Аббос розийаллоҳу анҳумо: «Одоб бериш учун кафти билан кўксига туртиш каби», деганлар.\nЭр хотинининг итоатсизлигини ушбу оятда зикр қилинганидай, Аллоҳ изн берган суратда тузатиши, бартараф этиши лозим.\n«Агар сизларга (талаб қилган нарсаларингизда) итоат қилсалар, уларга қарши бошқа йўл ахтарманглар».\nРасулуллоҳ соллаллоҳу алайҳи васаллам айтганлар: «Эр хотинини тўшагига чорлаган вақтда (хотини) келмаса ва эри ундан норози бўлиб тунаса, то тонг отгунча фаришталар у аёлни лаънатлайдилар» (Муттафақун алайҳ).\nБошқа бир ривоятда «Аллоҳга қасамки, қайси бир киши хотинини тўшагига чорласа-ю, хотини бош тортса, то эри ундан рози бўлмагунча, осмондаги Зот ундан рози бўлмайди», дейилган (Муттафақун алайҳ).\nЯна бир ривоятда эса: «Агар аёл эрининг тўшагини тарк этган ҳолда тунайдиган бўлса, то тонг отгунча, фаришталар у аёлни лаънатлайдилар», дейилган (Бухорий, Муслим, Насоий ривояти).\nПайғамбар соллаллоҳу алайҳи васаллам айтдилар: «Уч тоифа одамнинг намози мақбул бўлмайди ва биронта яхшилиги осмонга кўтарилмайди: қочоқ қулнинг, то хўжайинларига қайтиб, қўлини уларнинг қўлларига қўймагунича; эрини ғазаблантирган – норози қилган аёлнинг, то эри ундан рози бўлмагунича ва мастнинг, то ўзига келмагунича» (Ибн Ҳиббон, Ибн Ҳузайма ривояти).\nРасулуллоҳ соллаллоҳу алайҳи васаллам айтдилар: «Эри ҳозир бўлган (сафарда бўлмаган) аёлга эрининг рухсатисиз рўза тутиши ва унинг изнисиз бировни уйига киришига изн бериши ҳалол эмас» (Бухорий ривояти).\nУшбу ҳадиси шарифдаги ҳукм ихтиёрий-нафл рўзаларга тааллуқли бўлиб, эрнинг ҳақи улуғ ва итоати вожиб бўлгани боис, ундан изн сўрамай туриб хотини рўза тутиши мумкин эмас.\nПайғамбар соллаллоҳу алайҳи васаллам айтдилар: «Агар бирон бандани бошқа бир бандага сажда қилишга буюрган бўлганимда, шубҳасиз, хотинни эрига сажда қилишга буюрган бўлардим» (Термизий ривояти).\nАбдуллоҳ ибн Амр розийаллоҳу анҳу ривоят қиладилар: «Расулуллоҳ соллаллоҳу алайҳи васаллам айтдилар: «Аллоҳ таборака ва таоло эрига ношукрлик қиладиган хотинга қарамайди. Ҳолбуки, у эридан беҳожат эмас» (Насоий, Баззор ривояти).\nУмму Салама розийаллоҳу анҳодан ривоят қилинади: Расулуллоҳ соллаллоҳу алайҳи васаллам айтдилар: «Қайси аёл вафот этса-ю эри ундан рози бўлса, жаннатга киради» (Ибн Можа, Термизий ривояти).\nРивоят қилинадики, аёл қиёмат куни биринчи бўлиб намози ва эридан сўралади.\nРивоят қилинишича, аёл уйидан чиқса-ю, эри норози бўлса, то (уйига) қайтгунича, осмондаги барча фаришталар ҳамда инсу жиндан ташқари, у ёнидан ўтган ҳар бир нарса унга лаънат айтади.\nАёл эрини норози қилишдан, ғазаблантиришдан сақланиши ва эри уни хоҳлаган вақтида бош тортмаслиги лозим. Зеро, Пайғамбар соллаллоҳу алайҳи васаллам айтганларки: «Агар эр ҳожати учун чорласа, гарчи (хотини) ўчоқ бошида бўлса ҳам келсин» (Термизий, Насоий, Ибн Ҳиббон ривояти).\nУламолар айтадиларки: «Магар аёл узрли (ҳайз ёки нифос кўрган) бўлса, эрининг чақириғига жавоб бермаслиги лозим. Шунингдек, эр ҳам аёли узрли бўлган вақтда бу ишни талаб қилмаслиги ва узрли ҳолати тугаб, ғусл қилмагунича унга яқинлик қилмаслиги даркор. Зотан, Аллоҳ таоло айтганки:\n«Бас, ҳайз пайтида аёлларингиздан четланингиз ва то покланмагунларича уларга яқинлашмангиз!» (Бақара сураси, 222).\nРивоят қилинадики: «Кимда-ким ҳайзли аёлга ёки хотинининг орқасига яқинлик қилса ёхуд фолбинга бориб, гапини тасдиқласа, батаҳқиқ, у Муҳаммад соллаллоҳу алайҳи васалламга нозил қилинган нарсага куфр келтирибди».\nБошқа бир ҳадисда: «Аёлларининг орқаларига яқинлик қиладиган кимсаларни Аллоҳ лаънатлайди», дейилган (Табароний ривояти).\nХуллас, хотин узрли ҳолатида эри яқинлик қилишни хоҳласа, бўйсунмаслиги, бундан бошқа барча ҳолатда итоат этиши лозим.\nЯна аёл билиб олиши лозимки, у ўз нафсида ва эрининг молида ундан изн сўрамай туриб, тасарруф қила олмайди. Эрининг ҳаққи ўзининг ҳаққидан, эри қариндошларининг ҳаққи ўз қариндошлари ҳаққидан муқаддам туради. Эри у билан ҳузурланиши учун, поклик-тозаликка эътибор берган ҳолда тайёр бўлиши лозим. Ҳусн-жамоли билан эрига такаббурлик қилмаслиги, мабодо эри хунук бўлса, уни айбламаслиги даркор.\nАсмаъий айтадилар: «Саҳройи араблар маконига борган эдим. У ерда бир эр-хотинни учратдим. Хотин гўзал, эри эса хунук эди. Хотиндан: «Мана шундай кишининг қўл остида яшашга қандай рози бўлдинг?» деб сўраган эдим, у: «Яхшилаб эшитиб ол, эҳтимол эрим ўзи билан Яратувчиси – Аллоҳ орасини яхши қилгандир-у, мени унга мукофот қилиб бергандир. Эҳтимол, мен осийлик қилгандирман-у, уни менга жазо қилиб бергандир», деди.\nОиша розийаллоҳу анҳо айтадилар: «Эй аёллар жамоаси, агар эрларингизнинг сизларнинг устингиздаги ҳақларини билганингизда эди, сизлардан ҳар бир аёл эрининг оёқларидаги чангни юзининг ёноқлари билан артиб қўйган бўларди».\nРивоят қилинадики: «Сизларнинг жаннатдаги аёлларингиз – ҳар бир суювчию болажон (серфарзанд) аёллардир. Мабодо ғазабланса, ёки унга ёмон муомала қилинса ва ё эри ғазабланса: «Қўлим қўлингизда, то рози бўлмагунингизча, киприк қоқмайман», дейди».\nШунингдек, аёл эридан доимо ҳаё қилиши, унинг ҳузурида ерга боқиб туриши, буйруғига итоат қилиб, гапираётганда сукут сақлаши, кириб келганида ёки чиқиб кетаётганида ўрнидан туриши, унга ёқмайдиган барча нарсалардан узоқ бўлиши, ухлаши олдидан унга ўзини арз қилиши, унга тўшаги ва мол-мулкида хиёнат қилмаслиги, доимо покиза бўлиши, мисвок ишлатишга одатланиши, у ҳозир бўлганда ўзига зеб бериб, хушбўйликлар сепиб, йўқлигида зийнатни тарк этиши, унинг аҳли ва қариндошларини иззат-икром қилиши, озгина нарсасини кўп ўрнида кўриши вожиб бўлади.\nМутеъ аёлнинг фазилати ва осий аёлнинг уқубати хусусида\nПайғамбар соллаллоҳу алайҳи васаллам айтганларки: «Қайси аёл вафот этса-ю, эри ундан рози бўлса, жаннатга киради» (Термизий, Ҳоким ривояти).\nҚайси бир аёл эрига осийлик қилса, унга Аллоҳнинг, фаришталарнинг ва барча инсонларнинг лаънати ёғилади.\nПайғамбар соллаллоҳу алайҳи васаллам айтганларки: «Дўзахга боқиб, унинг кўпчилик аҳли аёллар эканини кўрдим».\nБунинг сабаби аёллар Аллоҳ ва расулига ҳамда эрларига кам итоат қилиб, кўп ясан-тусан қилишларидир. Яъни, улар кўчага чиққанларида пардоз-андоз қилиб, ўзларига зеб бериб, чиройли, ялтир-юлтир кийимларини кийиб, бегона эркакларни фитнага солиб юрадилар. Шунинг учун ҳам Пайғамбар соллаллоҳу алайҳи васаллам: «Аёл киши авратдир. Агар у уйидан чиқса, шайтон унга кўз тикади», деганлар (Табароний ривояти).\nАли розийаллоҳу анҳу аёллари Фотимадан: «Эй Фотима, аёл киши учун энг яхши нарса нима?» деб сўраганларида, у зоти шарифа: «У (бегона) эркакларни кўрмаслиги ва (бегона) эркаклар уни кўрмаслиги», дея жавоб берганлар.\nАли розийаллоҳу анҳу: «Уялмайсизларми? Рашкингиз келмайдими?! Хотинингиз эркаклар орасига чиқиб юришига имкон берасизлар-да, яна у уларга қарайди, улар унга қарайди, дейсизлар», дер эдилар.\nУмму Салама розийаллоҳу анҳо айтадилар: «Маймуна иккимиз (булар Пайғамбаримиз соллаллоҳу алайҳи васалламнинг аёллардир) Расулуллоҳ соллаллоҳу алайҳи васаллам ҳузурларида эдик. Бир пайт Ибн Умму Мактум кела бошлади. Бу воқеа ҳижобга буюрилганимиздан кейин бўлаётган эди. Пайғамбар соллаллоҳу алайҳи васаллам: «Ундан ҳижобланинглар (ўзингизни парда ортига олинглар)» дедилар. Биз: «Ў Расулуллоҳ, у киши кўр эмасми? Бизни кўрмайдилар-ку», деган эдик, у зот: «Нима, сизлар ҳам кўрмайсизларми? Уни кўрмаяпсизларми?» дедилар» (Абу Довуд, Термизий ривояти).\nМуоз ибн Жабал розийаллоҳу анҳу ривоят қиладилар: «Пайғамбар соллаллоҳу алайҳи васаллам айтдилар: «Биронта аёл дунёда эрига озор берса, у (киши)нинг ҳурул ийнлардан бўлган хотини: «Аллоҳ ҳалок қилгур, унга озор берма. У сенинг олдингда вақтинча меҳмон холос. У яқинда сендан ажраб, бизга келади», дейди» (Термизий ривояти).\nАёл эрига итоат этишга, розилигини қозонишга буюрилганидек, эр ҳам хотинига эҳсон қилишга, лутф-марҳамат кўрсатишга, унинг айрим ножўя ҳаракатларига сабр қилишга, яхши, тинч-тотув яшаш, едириб-ичириш ва кийдириш каби ҳақларини адо этишга буюрилган. Аллоҳ таоло айтадики:\n«Улар билан хушмуомала бўлиб, тинч-тотув яшанглар» (Нисо сураси, 19).\nПайғамбар соллаллоҳу алайҳи васаллам айтганлар: «Огоҳ бўлинглар, аёлларга доимо яхши муносабатда бўлинглар. Улар сизларнинг қўл остингиздаги асирлар, холос. Бундан бошқа уларнинг бирон нарсасига эгалик қила олмайсизлар. Магар улар очиқ фаҳш ишни қилсалар (унда ҳаққингиз бор). Агар итоатсизлик қилсалар, уларни ётоқларида тарк этинглар, сўнгра жароҳат етказмайдиган қилиб уринглар. Агар итоат қилсалар, уларга қарши бошқа йўл ахтарманглар.\nОгоҳ бўлингларки, аёлларингиз устида сизларнинг ҳаққингиз бор ва сизларнинг устингизда аёлларингизнинг ҳаққи бор. Улар устидаги ҳақларингиз – тўшагингизни сиз ёқтирмайдиган кимсага бостирмаслиги ва сиз ёқтирмайдиган кимсани уйингизга киритмаслигидир. Сизнинг устингиздаги ҳақлари – уларга кийимлари ва таомларини эҳсон қилишингиз» (Ибн Можа, Термизий ривояти).\nПайғамбар соллаллоҳу алайҳи васаллам: «Яхшиларингиз аҳлига яхши бўлганларингиздир», дедилар (Ибн Ҳиббон ривояти).\nАбу Ҳурайра розийаллоҳу анҳу ривоят қиладилар: «Расулуллоҳ соллаллоҳу алайҳи васаллам айтдилар: «Мўминларнинг иймони энг мукаммали хулқи гўзалроқ бўлганидир. Яхшиларингиз хотинларига яхши бўлганларингиздир» (Термизий, Ибн Ҳиббон ривояти).\nАсарда келганки: «Қайси эркак хотинининг ёмон хулқига сабр қилса, Аллоҳ унга Айюбга (а.с.) балолари эвазига берилган миқдорда ажр беради. Қайси аёл эрининг ёмон хулқига сабр қилса, Аллоҳ унга Фиръавн хотини Осиё бинти Музохимга берилган миқдорда ажр беради».\nРивоят қилишларича, бир киши Умар ибн Хаттоб розийаллоҳу анҳуга хотинининг хулқи ёмонлигидан шикоят қилиш учун келди. Умарнинг эшиги ёнига келиб, чиқишини кутиб турди. Шу пайт Умарга хотини қаттиқ-қаттиқ гапираётганини эшитди. У киши эса ҳеч бир сўз қайтармай, жим турарди. Ҳалиги киши: «Амирал мўминин бўлатуриб, яна шунчалик шиддати ва салобати билан Умарнинг ҳоли шу бўлса, менинг аҳволим нима бўларди?» деб изига қайтди. Шу вақт Ҳазрати Умар уйидан чиқдилар ва ҳалиги кишининг қайтиб кетаётганини кўриб ёнига чорладилар-да: «Нима эҳтиёжинг бор?» деб сўрадилар. У «Эй амирал мўминин, хотинимнинг хулқи ёмонлигидан, тили узунлигидан сизга шикоят қилиш учун келган эдим. Қарасам, сизнинг хотинингиз ҳам шундай экан. Ўзимча, амирал мўмининнинг ҳоли шу бўлса, менинг аҳволим нима бўларди, дедим», дея жавоб берди. Шунда Умар: «Эй биродар, хотинимнинг менда бир қанча ҳақлари бўлгани боис бу қилиғига сабр қилдим. Зеро, у овқатимни пиширади, нонимни ёпади, кийимларимни ювади, боламни эмизади. Ҳолбуки, буларнинг барчаси ҳам унга вожиб эмас. У сабабли қалбим таскин топади, ҳаромдан сақланаман. Шу боис сабр қилдим», дедилар. У: «Эй амирал мўминин, менинг хотиним ҳам шундай», деган эди, Умар розийаллоҳу анҳу: «Эй биродар, сабр қил. Бу озгина муддат, холос», дедилар.\nҲикоя қилишларича, бир солиҳ кишининг Аллоҳ йўлида солиҳ дўсти бўлиб, уни ҳар йили бир марта зиёрат қилар эди. Бир куни биродарини зиёрат қилиш учун келиб, эшигини тақиллатди. Хотини: «Ким?» деб сўради. У: «Эрингнинг Аллоҳ йўлидаги биродариман. Уни зиёрат қилиш учун келдим», деди. Шунда хотини: «Ўтин теришга кетганди. Аллоҳ уни соғ қайтармасин, саломат қилмасин, ундоқ қилсин, бундоқ қилсин», дея қарғай кетди. У киши эшик олдида турган вақтда тоғ тарафдан биродари шерга бир қучоқ ўтин ортиб келиб қолди. Биродари билан саломлашиб, хуш келибсиз деб, ўтинни ичкарига киргизди-да, шерга: «Баракаллоҳ, энди борақол», деди Сўнг биродарини ичкарига таклиф қилди. Хотини ҳануз қарғанар, тили билан озор берар, эри эса бир сўз қайтармай, сукут сақлар эди. Солиҳ киши биродари билан бир оз тамадди қилган бўлди. Сўнг уйига қайтди. У биродарининг шундай бемаъни хотинига сабр қилиб яшаётганига ажабланган эди.\nОрадан бир йил ўтгач, у киши одатига биноан, биродарини зиёрат қилиш учун келиб эшигини тақиллатди. Хотини: «Ким?» деди. У: «Эрингизнинг Аллоҳ йўлидаги биродари, фалончиман», деган эди, хотини: «Марҳабо, хуш келибсиз. Ўтира туринг, у киши, иншааллоҳ, соғ-саломат келиб қоладилар», деди. Киши хотинининг ширинсухан ва одоблилигидан ажабланди. Шу пайт биродари ўтин орқалаб келиб қолди. Киши бундан ҳам ҳайратга тушди. Биродари келиб у билан саломлашиб, ичкарига таклиф қилди. Хотини уларга таом ҳозирлади ва уларни ширинсуханлик билан таомга таклиф қилди. Киши кетиши олдидан биродарига: «Сиздан бир нарса сўрамоқчи эдим», деди. Биродари: «Нима?» деган эди, у киши: «Ўтган йили келганимда хотинингиз беодоб, кўп қарғанар эди, сиз эса ўтинни шерга ортиб келдингиз. Ваҳший ҳайвон амрингизга мунтазир эди. Бу йил эса, хотинингиз ширинсухан, қарғанмайди. Бироқ ўтинни ўзингиз орқалаб келдингиз. Бунинг боиси нима?» деб сўради. Шунда биродари жавобан: «Эй биродар, ўша бемаъни хотиним вафот этди. Унинг ахлоқсизлиги ва қилиқларига сабр қилар эдим. У билан яшаш беҳузурлик берса-да, чидаганим боис шекилли, Аллоҳ таоло менга ўша шерни бўйсундириб қўйган, у оғиримни енгил қилар эди. Хотиним вафот этгач, мана шу солиҳа аёлга уйландим. Бу муборак, мутеъ аёл билан роҳат-фароғатда яшаяпман. Шу боис, шер келмай қўйди ва ўзим ўтинни орқалаб келишга мажбур бўлдим», деди.\nАллоҳ таолодан Ўзи яхши кўрган ва рози бўлган нарсаларга сабр-бардошли этмоғини сўраймиз. Албатта, У марҳаматли, саховатли зотдир.\nПрикрепления: 8787861.jpg(14.2 Kb)


ОЛДИНИ ОЛИШ ОСОН Шунингдек\nГлавная / Шунингдек / ОЛДИНИ ОЛИШ ОСОН\nОЛДИНИ ОЛИШ ОСОН\nМамлакатимизда тадбиркорлик фаолиятини ривожлантиришга жуда катта эътибор қаратилган. Ҳозирги кунда замонавий биноларда маиший техника асбоб-анжомлари ўрнатилиб фойдаланилмоқда. Лекин шу нарсани унутмаслик лозимки, ушбу иншоотларнинг аксарияти олдин қурилган бўлиб, уларга уланган электр сим ва кабеллар ҳам ўша пайтда ўтказилганлигича қолмоқда.\nШу боис корхона ва хонадонларингизда электр қурилмаларидан фойдаланишда қуйидагилар тақиқлансин:\nЁнғинга олиб келиши мумкин бўлган, тайёрловчи-корхона тавсияси ва йўриқномасига зид бўлган электр аппарат ва жихозлари ҳамда химоя қобиғи ўз хусусиятини йўқотган ёки зарарланган электр кабеллари ва симларидан; ишга яроқсиз розетка, ўчиргич (рубильник) ва бошқа электр мосламаларидан; ёнмайдиган асоссиз (подставка) электр иситиш мосламалари дазмол, плита, чойнак ва бошқалардан; телевизор, радио, совутгич, иситгич ва бошқаларни назоратсиз қолдириш; ортиқча кучланишли ва қисқа туташув токларидан ҳимоялаш учун қўлбола сақлагичлардан ноўлчам электр иситгичлардан фойдаланиш; омборхоналар, ёнғин ҳамда портлаш хавфи бўлган зоналардан транзит электр сим ва кабелларни олиб ўтиш; электр симларни олиб ўтиш.\nЮқорида кўрсатилган ёнғинга қарши тадбирлар бажариб борилса ўз мулк ва ўзгалар мулкини тилсиз ёв бўлган оловдан химоя қилган бўласиз. Ёнғинларни ўчиришдан кўра, уни олдини олиш осонроқ. Буни ҳеч қачон унутманг!\nАзиз тадбиркорлар! Табиий бойликларимизни, шу заминда яшаб, меҳнат қилаётган фуқароларни ёнғин балосидан асраш нафақат шу соҳа ходимларининг, балки ҳаммамизнинг муқаддас бурчимиздир.\nтуман ЁХБ инспектори, лейтенант.


Америкалик менежер мушукларни чимдан ҳайдайдиган нейробаза яратди\n14:27 / 05.08.2016\nБивертонлик (Орегон штати) Nvidia менежери Роберт Бонд мустақил равишда мушукларга қарши қўриқлаш сигнализациясини яратди. У нейробаза асосида ишлаб, пуркагичлар ёрдамида чимни ҳимоя қилади. Унинг қурилмаси ҳақида Nvidia ишлаб чиқарувчиларининг блогида маълум қилинган.\nБонднинг сўзларига кўра, қўшниларнинг мушуклари унинг ҳовлисига киравериб безор қилишган.\nЛойиҳада Бонд қуйидагича қурилмалардан фойдаланган: уйнинг деворига ўрнатилган битта кузатув камераси, Jetson TX1 компьютер технологияси, пуркагичларга уланган Particle Photon Wi-Fi-модули.\nАгар камера кузатув шароитида бирор ўзгариш сезса, кетма-кет етти марта суратга тушириб, уларни FTP орқали Jetson’га узатади. Jetson’да Caffe нейробазасига асосланган тизим ишлайди: у суратларда мушукнинг бор ёки йўқлигини аниқлайди. Агар мушук топилган бўлса, Photon’га сигнал узатилади ва у реле орқали пуркагичларни икки дақиқага ишга туширади.\nБонднинг аниқлик киритишича, у фойдаланаётган тайёр нейробаза дастлаб 30 фоиз ҳолатларда мушукларни тўғри аниқлаган. Ишлаб чиқарувчи нейробазани мушукларни тўғри аниқлаши учун қўшимча машқ қилдиришига тўғри келди: маълум бўлишича, тунда мушукларни топиш учун 50та тасвир етар экан (дастлаб 300 тасвир олинган). Бироқ, Бонд нейробазани ҳаддан зиёд кўп машқ қилдиришдан огоҳлантирди, масалан, агар мушукларнинг суратини фақат битта бурчакдан олинса, нейробаза бошқа бурчакдан олинган суратда мушукни топа олмаслиги мумкин.\nБу Бонднинг биринчи лойиҳаси эмас. 2015 йилда у полдаги чумолини аниқлаб, унга 5 милливатт лазерни йўналтира оладиган қурилма яратган: “Улар аслида чумолиларга зиён етказмайди, шунчаки уларни безовта қилади, холос”.


ҚҚС – камайтирилади, ўрта бизнес тоифаси жорий этилади\nҚҚС ставкасини пасайтиришмоқчи\nТашкилот тугатилаётганда директор қандай ишдан бўшатилади\nМуҳр йўқолган: қандай тиклаш мумкин?\nАвтони ижарага олаётганда лицензия олинг\nТурист ваучери: мажбурий реквизитлар\nМеҳнат қонунчилигини бузганлик учун жавобгарлик кучайтирилди\nСудьяларга ёшга доир чеклов оширилди\nГазета Норма маслахатчи / 2019 год / № 38 / Долзарб\nПрезидент Шавкат Мирзиёев раислигида 11 сентябрь куни кичик бизнес ва хусусий тадбиркорликни янада ривожлантириш ҳамда давлат бюджетига кафолатланган тушумларни таъминлаш масалаларига бағишланган видеоселектор йиғилиши бўлиб ўтди.\nЖорий йилнинг ўтган 8 ойида 70 мингта янги тадбиркорлик субъекти ташкил этилди. Бу ўтган йилнинг шу даврига нисбатан 2 баробар кўпдир. Бош вазир қабулхоналари ташкил этилганидан кейин ўтган 3 ой мобайнида уларга 12 мингдан зиёд мурожаат келиб тушган, уларнинг асосий қисми кредит, ер ажратиш ва бошқа масалалар билан боғлиқ. Мурожаатларнинг аксарияти Тошкент, Қашқадарё, Андижон, Самарқанд вилоятларига тўғри келган. Улардан 9 мингтаси (75 фоизи) жойида, шундан 40 фоизи бевосита туман даражасида ҳал бўлган. Бу ҳолат илгари қуйи бўғин раҳбарлари тадбиркорлик соҳасидаги муаммолар билан умуман шуғулланмаганидан далолат беради. Вазирлар Маҳкамасига Кичик бизнес ва тадбиркорликни ривожлантириш агентлиги билан бирга Бош вазир қабулхоналарига тадбиркорлик субъектларидан тушаётган мурожаатларда кўтарилаётган муаммолар имкон қадар жойида ҳал этилишини доимий равишда муҳокама қилиб бориш топширилди.\nМажлисда, жумладан, бизнес юритиш, лицензия ва рухсатномаларни олиш бўйича киритилган янгиликлар амалиётда ҳали тўлиқ ишга тушиб кетмаётгани танқид қилинди. Хусусан, Давлат хизматлари ягона реестрига киритилган 693 та хизмат туридан атиги 103 таси ёки 15 фоизи Давлат хизматлари марказлари орқали ва электрон тарзда кўрсатилмоқда, холос. Бу эса тадбиркорлик фаолиятини бошлаш истагида бўлган шахсларга қийинчилик туғдирмоқда. Шунинг учун Адлия вазирлигига тадбиркорларга онлайн тизимда ахборот-маслаҳат хизматларини жорий этиш, қоғозда кўрсатилаётган барча давлат хизматларини электрон кўринишга ўтказиш бўйича бир ой муддатда тегишли қарор лойиҳасини ишлаб чиқиб, Вазирлар Маҳкамасига киритиш вазифаси топширилди.\nКўплаб чет мамлакатларда бизнес субъектлари 3 тоифага (кичик, ўрта ва йирик) бўлинган ва давлат томонидан ҳар бир тоифага нисбатан алоҳида қўллаб-қувватлаш сиёсати олиб борилади. Лекин Ўзбекистонда иқтисодиёт ривожида алоҳида роль ўйнайдиган «ўрта бизнес» тушунчаси, афсуски, умуман йўқ. Шуни ҳисобга олиб, Вазирлар Маҳкамаси ва тегишли вазирликларга ўрта бизнес тоифасини жорий этиш, кичик, ўрта, йирик бизнес мезонларини қайта кўриб чиқиш, уларни алоҳида механизмлар асосида давлат томонидан қўллаб-қувватлаш ва рағбатлантириш бўйича аниқ таклифларни ишлаб чиқиш вазифаси юклатилди.\nЙиғилиш кун тартибидаги иккинчи масала – давлат бюджетига тушумларни таъминлаш. Ўтган 8 ойда бу борадаги кўрсаткичлар прогнозга нисбатан юқори бўлгани алоҳида қайд этилди. Даромадларни ошириш бўйича фойдаланилмаган захираларни ишга солиш, солиққа тортиладиган базани кенгайтириш масалалари муҳокама қилинди. Якка тартибдаги тадбиркорлардан ундириладиган қатъий белгиланган солиқ бўйича тушумларни таъминлаш, яширин иш ўринларини легализация қилиш муҳимлиги таъкидланди. Йирик солиқ тўловчилар билан ишлаш бўйича инспекция солиқ резервларини ўрганиш ва тушумларни кўпайтиришда муҳим омил бўлаётгани қайд этилди. Ушбу ишларнинг самарасини ошириш учун йирик солиқ тўловчиларни электрон ҳисоб фактураларига ўтказиш ва уларни бухгалтерияни компьютерда юритиш дастурларига боғлаш кераклиги таъкидланди. Бу ўринда кўп миллиард сўмлик солиқ қарздорлиги ундирилмагани, қатор туман ва шаҳарлар раҳбарлари изланмай, йирик солиқ тўловчилар ҳисобига прогноз кўрсаткичларини бажаришда давом этаётгани танқид қилинди. Давлат бюджетининг даромадлар қисмини бажаришда сусткашликка йўл қўяётган ҳудудий солиқ идоралари раҳбарлари огоҳлантирилди. Президент прогнозни олдиндан тўлов ҳисобига бажариш қатъиян ман этилишини таъкидлади.\nМолия вазирлигига ҚҚС ставкасини камайтириш бўйича аниқ асосланган таклиф киритиш топширилди. Тадбиркорлар, экспертлар ва илмий-тадқиқот муассасалари вакиллари иштирокида ўтказилган муҳокамаларда билдирилган таклифларни инобатга олиб, Солиқ кодексининг янги таҳрири лойиҳасини пухта ишлаб чиқиш зарурлиги қайд этилди.\nЎзА материали асосида.\nПрочитано: 376 раз(а)


Хитойда бортида 113 йўловчи бўлган самолёт ёниб кетди | Qalampir.uz\nХитойда бортида 113 йўловчи бўлган самолёт ёниб кетди\nОлам\t12 Май 10:00 8035\nХитой жануби-ғарбидаги Чунцин шаҳридаги “Цзянбэй” халқаро аэропортида Tibet Airlines авиакомпаниясининг йўловчи самолёти парвоз пайтида учиш-қўниш йўлагидан чиқиб, ёниб кетди. Бу ҳақда “Синьхуа” ахборот агентлиги хабар берган.\nВоқеа бугун, 12 май куни тахминан эрталаб соат 08:00 да (Тошкент вақти билан 05:00) юз берган. Қайд этилишича, бортда 113 йўловчи ва тўққиз нафар экипаж аъзоси бўлган. 40 киши тан жароҳати олиб, шифохонага етказилган.\n“TV9833 рейси билан Чунцин-Ньингчи рейсини амалга ошираётган самолёт “Цзянбэй” халқаро аэропортида учиш-қўниш йўлагидан чиқиб кетди ва унинг чап тарафидаги фюзеляжининг бурун қисми ёниб кетди”, дейилади аэропорт хабарида.\nХитой марказий телевидениесининг хабар беришича, ёнғин аллақачон ўчирилган, ҳодиса юз берган учиш-қўниш йўлаги ёпилган, самолётлар ундан кўтарилмайди ва унга қўнмайди. Чунцин шаҳрида якунланган рейслар қисман Сичуань провинциясининг Чэнду шаҳридаги “Шуанлю” халқаро аэропортига кўчирилган.\nБу Хитойдаги жорий йилнинг иккинчи йирик авиаҳалокатидир. Куньминдан Гуанчжоуга MU5735 рейсини амалга ошираётган Boeing 21 март куни Хитой жанубидаги Гуанси-Чжуан автоном районидаги Учжоу шаҳрининг Тэн уездида ҳалокатга учраган. Самолёт бортида 132 киши, жумладан 123 йўловчи ва тўққиз нафар экипаж аъзоси бўлган, уларнинг барчаси ҳалок бўлган деб эълон қилинган. 2015 йилдан бери фойдаланилаётган лайнернинг ҳалокатга учрашининг мумкин бўлган сабаблари ҳалигача маълум эмас. Мутахассислар топилган “қора қутилар”ни текширишда давом этмоқда.\n19 Май 11:12 59999\n18 Май 22:13 33361\n18 Май 16:28 29917\n19 Май 16:20 26562\n19 Май 08:47 23290


Pussy Riot аъзоси Мария Алёхина Кремль олдида ўтказилган акция учун жаримага тортилди\n22 май 2022, Тошкент вақти: 23:14\nМосква суди Pussy Riot гуруҳи аъзоси Мария Алёхинага Кремль олдида полиция зўравонлигига қарши ўтказилган акция учун 15 минг рубль миқдорида жарима солди. Бу ҳақда “Медиазона” нашри хабар қилди.\nАлёхина оммавий тадбирлар ўтказиш тартибини бузганликка оид модда бўйича жаримага тортилган. Аввалроқ суд айнан шу акцияда иштирок этганлик учун Pussy Riot гуруҳи аъзоси Рита Флоресга нисбатан 20 суткалик ҳибс жазосини қўллаган эди.\n28 ноябрь куни Рита Флорес, Мария Алёхина ва рассом Фархад Исрафилли-Гельман Кремль олдида полиция зўравонлигига қарши “Диққат, синувчан!” номли акцияни ўтказган эдилар. Фаоллар ОМОН ходими кийимидаги рассомни скотч билан устунга боғлаб ташлашган. Алёхина ва Флорес тадбир чоғида рус аёлларининг миллий кийимларини кийиб олгандилар.


01:22 21 Феврал 2020\n18:57 06.02.2020 Ҳавола олиш\nТафсилотлар ошкор этилмаяпти, фақатгина минтақадаги террорчиларнинг фаоллиги ошгани ортидан рўй бергани маълум .\nТОШКЕНТ, 6 фев - Sputnik. Сўнгги икки ҳафта ичида Идлибда Россия ва Туркия ҳарбийлари ҳалок бўлди. Бу ҳақда РИА Новости хабар қилди.\nТафсилотлар ошкор этилмаяпти, фақатгина минтақадаги террорчиларнинг фаоллиги ошгани ортидан рўй бергани маълум . Охирги 14 кун ичида улар мингдан ортиқ ҳужумларни амалга оширишган.\n“Январ ойи ўрталарида Россия ва Туркия ҳарбий кучлари Идлиб деэскалация ҳудудига “сукунат режими”ни жорий этишга навбатдаги уринишни амалга оширдилар. Аммо террорчилар нафақат жанговар ҳаракатларини камайтирмади, балки аксинча ҳужумларини кучайтирдилар", - дейилади ТИВ хабарида.\nСурия армияси ва тинч аҳоли орасида ҳалок бўлганлар ва ярадорлар юзга етгани қўшимча қилинган.\nБундан ташқари, хабарда Россиянинг Хмеймим авиабазасига зарба дронлари ёрдамида ҳужум қилиш уринишлари давом этаётгани айтилган.\nРоссия, Эрон ва Туркия 2017 йил май ойида Остонада (ҳозирги Нур-Султон) Сурияда тўртта деэскалация ҳудудини яратишга келишиб олдилар.\nУлардан учтаси 2018 йилда Дамашқ назоратига ўтди. Тўртинчиси, Идлиб вилоятида ва қўшни Латакия, Хама ва Ҳалаб вилоятлари қисмларида жойлашган бўлиб, вақтинча ҳукумат кучлари томонидан ишғол этилмаган, аксарият қисми Джибҳат ан-Нусра* террорчилари томонидан қўлга олинган.\n2018 йил сентябр ойида Сочида Россия ва Туркия, ўндан ортиқ турли хил бўлинмалар мавжуд Идлибда қуролсизлаштирилган зонани ташкил этиш тўғрисида битим имзоладилар. Уларнинг энг йириги, туркпараст гуруҳлар иттифоқи бўлмиш "Миллий озодлик фронти" ва "Джебҳат ан-Нусра" *, жами 30 мингга яқин жангчилардан иборат.\n2020 йил 26 январда Алеппонинг турар-жой ҳудудларини террорчилар томонидан кунликўққа тутилиши натижасида ўнлаб тинч аҳолининг ҳаётига зомин бўлаётганлиги сабабли, Сурия армияси Алеппо ғарбига ҳужумни бошлади.\nЭскалация авж олиши фонида Анқара ва унинг баъзи шериклари Дамашқ ва Москвани гуманитар нишонларга ва турк ҳарбийларига зарба беришда айбламоқда. Россия ва Сурия минтақадаги беқарорликнинг сабаби террорчиларнинг хатти-ҳаракатлари эканлигини бир неча бор таъкидлаган.\nҲафта бошида Туркияда сурияликларнинг қўлидан беш аскар ўлгани ҳақида хабар қилинган эди.\n*Россияда тақиқланган террорчилик ташкилоти.


Курашчилар Ўзбекистон делегациясини Осиё ўйинларида пешқадамлар сафига қайтаришди\nАшхободда давом этаётган Жанг санъати ва ёпиқ иншоотлардаги V Осиё ўйинларида 22 сентябрь куни ўзбек кураши бўйича мусобақалар ҳамюртларимизга улкан зафар келтирди. Олтита вазн тоифасида ўтказилган беллашувларда беш спортчимиз финалга чиқди ва рақибларини енгиб чемпион унвонига сазовор бўлди.\nҚашқадарёлик Шуҳратжон Арслонов (-90кг вазн тоифасида) ва Илҳом Жўраев (-100кг) финалда мос равишда эронлик рақиблари Муқаддам Замоний ҳамда Некбин Мўжтабани доғда қолдириб, шоҳсупанинг энг юқори поғонасига кўтарилишди. Сурхондарё вакили Муҳсин Ҳисомиддинов (+100кг) ҳам эронлик полвон Рустами Камронга имкон бермади ва олтин медаль соҳибига айланди.\nҚизлар мусобақасида финалга икки вакиламиз етиб келди. Сурхондарёлик Гулнор Сулаймонова (-52кг) ҳал қилувчи беллашувда Ўйинлар мезбони туркманистонлик Сайёра Эрисова устидан ишончли ғалабани қўлга киритди ва ўз вазнида энг кучли эканини исботлади.\nХоразмлик Дилдора Шерметова (-57кг) таиландлик рақибаси Нарккарач Прапатҳипни финал учрашувида мағлуб этиб олтин медаль билан тақдирланди. Кураш бўйича мусобақаларни кузатар эканмиз, йигитларимиздаги босиқлик ва ўз кучига ишончни, қизларимизнинг тезкорлик ва техник маҳорат бобида устунлигини алоҳида таъкидлашимиз даркор.\nМиллий спортимиз бўйича ўтказилган баҳслар якунига кўра Ўзбекистон терма жамоаси 9 та олтин ва битта бронза медали билан умумжамоа ҳисобида биринчи ўринни эгаллади. Қолаверса курашчиларимиз бутун делегациямизнинг мусобақада муваффақиятли одимлашида катта ҳисса қўшишди. Зеро айнан полвонларимизнинг зафарли юришидан сўнг терма жамоамиз пешқадамлар сафига қайтди.\nБелбоғли кураш усталарининг навбатдаги баҳслари бел олишнинг эркин усулида ўтказилди. Бизникилар аввалги кунлари кўплаб ғалабалари билан хурсанд қилишгани боис, бу сафар ҳам улардан медаллар кутганимиз бежиз бўлиб чиқмади. Фарғоналик Манзураой Мўйдинова (-55кг) тўрт марта гиламга кўтарилди ва ҳар гал рақибаларини таслим қилишга эришди. Финалда туркманистонлик Мержин Инатуллаевани мағлубиятга учратиб, олтин медални қўлга киритди.\nАбдурасул Ҳабибуллаев (-60 кг), Элдор Неъматов (-80кг), Обидали Мавлонов (-90 кг), Шерзоджон Раҳимов (+100кг), шунингдек, Гулмира Исматова (-70кг) ва Шаҳодат Шералиева (-75кг) финал остонасида тўхтаб, бронза медали билан тақдирланишди.\n50 метрга эркин усулда сузиш мусобақасида Хуршиджон Турсунов саралашда ўз гуруҳида маррага биринчи бўлиб келди. Финалда эса 22.04 сония натижа билан иккинчи ўринни эгаллади ва кумуш медаль соҳибига айланди.\nОғир атлетика бўйича Улуғбек Алимов (-85кг) чемпионлик учун охиригача курашди. “Ашхобод 2017” мусобақасида делегациямиз байроқдори даст кўтаришда 164 кг, силтаб кўтаришда 200 кг, икки машқ якунида 364 кг натижа билан кумуш медалини қўлга киритди.\n- Мен терма жамоамизга олтин медаль келтирмоқчи эдим, Афсуски, бу сафар ироқлик рақибим 1 килограмм оғирлик эвазига ғалабани олиб қўйди. Келгуси турнирларга янада пухта тайёргарлик кўриб, албатта кучли эканимни исботлайман, - деди мусобақадан сўнг Улуғбек.\nДарҳақиқат, ироқлик спортчи бу сафар ўз натижаларини сезиларли яхшилашга эришди ва чемпионлик унвонига лойиқ эканини исботлади. Кутилмаган, лекин ўта қувончли ғалабадан сўнг атлет ва унинг кекса устози кўзидаги ёшларни кўриб, катта спортдаги муваффақиятлар қадрини яна бир бор ҳис қилиш мумкин.\nТеннис кортларида шу куни вакилларимиз ғолибона юришни давом эттиришди. Санжар Файзиев эркаклар турнирида навбатдаги ғалабага эришди. Кейинроқ Арина Фольц билан биргаликда аралаш жуфтликлар мусобақасининг ярим финалига йўлланмани қўлга киритди. Фарруҳ Дўстов эркаклар мусобақасида ярим финалга чиқиб улгурганини эслатиб ўтсак, теннисда ҳам медаллардан умидимиз бор.\nАйни пайтда Ўзбекистон терма жамоаси медаллар сифати бўйича 3-ўринда бормоқда, медаллар сони бўйича эса делегациямиз 2-ўринни эгаллаб турибди. Спортчиларимиз ҳозирча 16 олтин, 19 кумуш, 43 бронза - жами 78 медаль билан тақдирланишди. Мусобақалар давом этмоқда.